"Nire diskoak gorroto ditut: bertan ez zait dena kabitzen"

Aizkomendiko trikuharriaren ondoan jarri dute hitzordua Neønymusekin Erdi Aroko Araba elkarteko kideek, megalitoari buruzko azalpenak eta musika uztartuz. Polifonien bitartez emozioak gauzatzen ditu musikariak.

Antzinako Musikaren Asteko kontzertuetako batean historiaurrerako bidaia proposatu du Silverio Cavia (Bilbo, 1969) musikariak. Silberius de Ura ezizenarekin, Neønymus proiektua darabil aspalditik.

Zer nolako kontzertua prestatu duzu Aizkomendirako?

Egia esanda, ez dut oraindik pentsatu zer abestu behar dudan! Uneotan, beste emanaldi baten atarian gauden une honetan ere, ez dut oraindik pentsatu zer abestuko dudan. Hasieran bai; etxetik ekartzen nuen, inprimatuta. Baina hainbeste sufritzen nuen errepertorioa prestatzen! Tira, orain ordu laurden bat aurretik-edo aurreikusten dut, eta listo. Trikuharrietan egindako kontzertuen kasuan, noski, oso enfokatuta daude historiaurrera. Oro har, Neønymusen errepertorioa bi bloketan banatzen da. Batek inspirazio handia du historiaurrean... modu esplizituan. Asko jotzen dut ebokazioetara, historiaurrearen emozio eta paisaietara. Beste batek gizakien nahiak edo bestelako emozioak ditu abiapuntu. Duela gutxi Ourenseko trikuharri batean lau ordu eman nituen inspirazio bila, eta abesti bat bururatu zitzaidan, baina ez dut uste estreinatzeko denbora izango dudanik.

Ohikoa da hau zurean? Norabait jotzea eta bertan inspiratzea?

Bai. Sugestiotik elikatzen naiz. Askotan, galdetzen didatenean zertara dedikatzen naizen, erantzuten dut basoan biluzik korrika egiten dudala. Inork ez dit horren truke dirurik ematen, baina jardun horrek emozioak sortzen dizkit, eta horiekin batera datoz melodiak edo kontatu nahi ditudan gauzak. Moustier aldiko koba batean sartzea eta neandertal bat naizela irudikatzeak agian esaldi bat baino ez dit iradokiko... baina gero estudioan horren garapena egiten dut. Kontzertu askotan zuzenean toki horren arabera aritzen naiz: koba batean, baso batean, monasterio zahar batean... inprobisatzen eta jolasten dut. Lekuek eta beren akustikek asko inspiratzen naute, eta, horiei esker, ordura arte imajinatu ez nituen melodia edo kontrapuntuak datozkit burura.

Sentsibilitatea behar da horretarako...

Bai, baina ez da zertan koba bat izan. Demagun: erromanikoaren garaiko nekazariek igandean elizan sartzen zirenean, leku horretako akustika zirraragarria izan behar zen beraientzat. Guk orain ez diogu balioa ematen, baina oihartzunik gabeko mundu batean bizi baldin bazara, halako leku batera joan eta erreberberazio luze bat entzutea naturaz gaindiko esperientzia bat izan behar zen eurentzat. Akustika oso garrantzitsua zen. Ikerketa askok diote historiaurreko margorik esanguratsuenak akustika berezia zeukaten aretoetan marraztu zituztela.

Hala bada, horrek margo horien zentzu erritualaren teoria indartuko luke...

Bai. Soinuak bere garrantzia izango zuen seguruenera, adibidez, margo horrek islatzen duen historia kontatzerakoan. Espainian oraindik ez da gertatzen, baina Erresuma Batuan, adibidez, arkeologoen eta artisten arteko solasaldiak gero eta ugariagoak dira. Artistok eman dezakegu agian zientzialarien ikuspegitik oso aldenduta dagoen beste ikuspuntu bat, eta agian horrek bide berri bat egiteko aukera eman dezake.

Kontzertu andana egin dituzu. Ohiko lekuetan, baina baita oso leku miresgarrietan ere. Baten bat aukeratzerik?

Asko dira. Esate baterako, biziki gogoan dut Mengako trikuharria (Malaga). Bi kilometrotik ekarri zuten harlauza erraldoia. A zer nolako motibazioa izan behar zuten hori mugiarazteko! Esperientzia bera baino, ni aintzat hartu izana da gehien harritu ninduena. Ia 800 kontzertu eman ditut, ia-ia gainezartzen diren leku oso berezietan. Dena oso azkar doa. Egun batean San Juan de Bañoseko eliza bisigodoan nago eta, bestean, historiaurreko koba batean. Ia-ia denborarik ez daukat emozio horiek guztiak xurgatzeko. Joan den udan sentsazio hori izan nuen: hau ez ote da izango jada Neønymus SA? "Tira, egin dezagun orain denok emozionatuko gaituen kontzertua, eta bihar berdina!" Abestietako batzuk 6.000 aldiz abestu dituzunean, zalantzak sortzen zaizkizu ea musika hori oraindik ere hunkigarria ote den. Kontzertua bukatzean inor ez bada etorri esanez asko hunkitu dela, zalantzak sortzen zaizkit.

Abesti berriek bederen ilusioa berriztuko dizute...

Bai, edo ohiko abestien aldaera txikiak. Funeral visigodo abesten ari naizela, nota bat aldatzen diot, eta ilusioa mantentzen dut nota berri horren etorrerarekin. Nire musika oso emozionala da, eta oraindik ere batzuetan kontzertuen amaieran negar egitear nago... baina gero eta gutxiago gertatzen zait. Nire borondate onena jarrita ere, sentsazioa daukat batzuetan ofizioz abesten dudala, arimarekin baino.

Lekuarena bezainbeste, bertaratutako jendearen eragina ere garrantzitsua izango da, ezta?

Noski. Kontzertua hasi baino lehen ezkutuan mantentzen naiz, hondoan. Eta entzuten dut jendea zelan sartzen den. Konturatzen naizenean adineko jendea datorrela, herriko jaietan nire kontzertua programatu dutelako, nire buruari esaten diot: "Gizajoak! A zer sustoa hartuko duten ikusten nautenean txirula batekin ortozik ateratzen!". Asko sufritzen dut horregatik.

Baina seguru aski kontzerturen batean adinekoek ere harrituta utziko zaituzte...

Guztietan! Beti egongo da baten bat alde egingo duena, baina gehienak geratzen dira. Askotan andre zaharrek esaten dizute: "A zer polita!". Eta hor konturatzen naiz memelo hutsa naizela horrela pentsatzeagatik.

Zuk ere aurreiritziak badituzula konturatuko zara halakoetan...

Hori da. Neønymus proiektua hasi nuenean, denbora asko eman nuen lekuetara deitzen kontzertuak eskaintzeko. Baina ez nekien erantzuten galdera sinple bati: Zer motatako musika da hau? Zer zirkuituan sar daiteke? Eta pentsatzen nuen jendeari ez zitzaiola gustatuko. Beste behin, aurreiritziak!

Nolakoak dira zure kontzertuak? Zein elementu daude?

Bereziki ahotsa darabil, tresna bezala erabilita. Dub station batetik pasatzen dut ahotsa, eta horrek ahots geruzak sortzea ahalbidetzen dit: polifonia. Noizean behin hezurrezko txirulak erabiltzen ditut, panderoa, adarrak, maskorra... edota plastikoko hobi bat ere. Zenbaitetan gustatzen zait XXI. mendeko elementuak sartzea, ezertarako balio ez dutela ematen duten horiek... baina musikaren munduan bere tokia izan dezaketenak. Eta, horiekin batera, 500 bat urte izango dituen enbor lehor bat, nirekin beti doana.

Oso ikonikoa da hori...

Sabina baten enborra da. Ginebra izena jarri diot. Oso gutxi erabiltzen dut, abesti batean hamar bat segundo akaso. Baina funtsezkoa iruditzen zait nirekin batera kontzertuetan eramatea. Ez da eramateko erraza, 40 bat kiloko pisua izango duelako, baina, tira, berez ez nuen proiektu hau martxan jarri minimalista izateko.

Maila profesionalean, nola ikusten duzu etorkizuna? Posible al da ogasuneko epigrafeetan adieraztea "basotik biluzik korrika egitea"?

Hori zaila da, bai, kar-kar! Orain serio jarrita, oso pribilegiatua sentitzen naiz. Ezagutzen ditudan beste artista askok klaseak eman behar dituzte bizi ahal izateko. Ni kontzertuei esker bizi naiz, eta, gainera, ez ditut kontzertuak bilatu behar, deitzen nautelako. Horren pribilegio handia iruditzen zait hori! Hortaz, aukera horren aurrean maila ona ematea baino ez dut nahi, eta duintasunez jardun ahal izatea. Pasioa bukatu arte. Nire burua ondo ezagutzen dudanez, iritsiko da une bat non grina atzean geratuko den, eta, hori gertatzen denean, grina sortzen didan beste zerbaiten bila abiatuko naiz.

Bere abestietan egitura finkorik ez dago, ezta bere kontzertuetan ere. Argazkia: JUANMA GALLEGO / ALEA

Garai batean erabateko erreferentzia izan zen Celtiberia.net mitikoa sortu zenuen. Nola abiatu zen zaletasun hori?

Historiaurrea eta protohistoriak beti liluratu naute, eskola garaitik bertatik. Horregatik, 2000an webgunea sortu nuen. Bilgune bat izatea nahi nuen. Ez soilik informazioa trukatzeko: San Joan egunean denok gertueneko kastrora igo eta, sare bat osatuz, argia piztuko genuelako ideia erromantikoa nuen. Urtean milioi bat erabiltzaile bakar izatera iritsi zen, baina, nire txepeltasunean, ez nuen espero jendea iskanbiletan hasiko zenik. Arauak jarri behar izan nituen, eta logaritmoak jarri nolabaiteko kontrola jartzeko. Historiaurreko pope handien artean iskanbilak hasi ziren. Gainera, hasieran uste zuten Silberius de Ura plataforma bat zela, baina ikusi zutenean txotxolo bat nintzela, hasi zitzaizkidan egurra ematen. Heriotza zigorrak izateraino iritsi zen kontua. Pena handiz, itxi behar izan nuen webgunea, nahiz eta bertan bildutako ezagutza andana oraindik kontsultagarria dagoen. Gizateriarekin desengainu handia izan nuen. Orduan ulertu nuen ezinezkoa dela araudirik gabe maneiatzea, borondate on soilean oinarrituta. Neønymusekin hasi nintzenean ere, batzuek gaizki hartu zuten. Baina nik argi daukat historiaurrean inspirazioa hartzen duen artista bat baino ez naizela. Dena dela, oso gustura nago, aztarnategi askotan egon naiz kontzertuei esker, eta horiek gertutik ezagutzeko aukera izan dut. Lagun arkeologo asko ditut proiektuari esker. Zinez pozik nago, hau opari ederra delako.

Zu entzun ondoren, Spotifyren algoritmoak Lisa Gerardera eramaten nau. Erreferentziaren bat ba al duzu musikaren munduan?

Zaila egiten zait erantzutea. Nire musika modu objektiboan entzuten saiatu izan naizenean, The Alan Parsons Projecten erreferentziak aurkitu ditut! Eta orduan konturatzen naiz asko entzuten nuela hori. Printzak hartzen ditut handik hona. Musikologoek batzuetan esan didate: hau protus authenticus bat da, eta beste hau tetrardus bat... musika egitura zaharrak aurkitzen dituzte, ni horretaz kontziente izan gabe. Agian da nik txikitan organista izan nahi nuela, eta, musika barrokoa jotzen nuelako, formula horiek nigan geratu ziren. Horregatik, batzuetan iruzurtiaren sindromea dut. Zer pentsatuko du jendeak Brahms jo duen laukote baten ostean ni entzutean? Asko kostatu zait musikari bezala nire burua definitzea, gaztaroan musika pixka bat ikasi nuen arren, gero dena modu autodidaktan egin dudalako.

Baina agian hori ere beharrezkoa, da. Historiaurrean dena zegoen asmatzeko...

Hori esaten didate musikologoek: "Gure mugengatik guk egin ezin duguna, baino gustuko izango genukeena egiten ari zara zu". Adituei antzinako musika ekartzen die gogora. Baina nik ez dakit ere zertan ari naizen.

Estibalizen egon zara aurretik. Nola izan zen?

Estibalizen bigarren diskoa grabatu nuen. Erdi Aroko Arabako lagunek aurrenekoz gonbidatu nindutenean konturatu nintzen bertan zegoen akustika ederraz. Orain arte hiru disko atera ditut, baina grabazio prozesuak matxakatzen nau. Egia esanda, diskoak ez zaizkit batere gustatzen. Gero haziko diren abestien zirriborroak baino ez direla iruditzen zait. Diskoetan zatika grabatzen duzu, baina abestiek garapen bat dute gero, hori disko batean ez da kabitzen. Horregatik, orain esku artean daukadan ideietako bat da bertsio hedatuak grabatzea.


Udal ondasunen erabilera aztertzeko batzordearen eratzea geldiarazi du Maiak

Navarra Sumak Imarkoaingo hondakin-plantaren aurka aurkeztutako txostena udal baliabideekin eta lan ordutegian egin zutela salatu du EH Bilduk. Duela bi hilabete onartu zuten batzordearen eratzea, eta eskuineko hirukoa ez da hura martxan jartzeko epeak betetzen ari.

Maiatzaren 17an onartu zuten EH Bilduk, PSNk eta Geroa Baik araudia aldatzea eta batzorde berezi bat sortzeko aukera sartzea, beste udal askok duten bezala. Gobernu taldeak izapidetu behar du espedientea, momentuz ez du mugimendurik egin.

Gobernu Estrategikoaz arduratzen den Ana Elizalde alkateordearen sailak hamar egun balioduneko epea izan du batzordea eratzeko beharrezkoak diren hiru txostenak aurkezteko – juridikoa, teknikoa eta genero-eraginari buruzkoa –. Epea igaro da, eta dokumenturik ez dute entregatu. Oposizioak lau mezu bidali dizkio Gobernu Taldeari atzerapenagatik azalpenak eskatzeko, eta behin baino gehiagotan galdetu diete egin gabe dauden txostenei buruz, baina ez dute erantzunik jaso.

Bere jardun eremutik kanpo, udaleko zerbitzu juridikoen arduradunak Navarra Suma koaliziorako lanak egin ote zituen aztertzea izanen du xede Batzorde Bereziak. Udal gehiengoak, oposizioak, jarri du abian, apirilean EH Bilduk ezagutzera emandako ustezko kasu baten ondotik. Enrique Maiaren udal gobernuak ez baitu azalpen argirik eman gaiaren inguruan.

Zabaldu zutenez, eskuineko hirukoaren konfiantzazko kargu horrek 30 ordu baino gehiago eman zituen udaletxeko ordenagailu ofizialetik eta lan-ordutegian Navarra Sumak Imarkoaingo hondakin-plantaren aurka aurkeztutako txostena egiten.


'Bera Zigardeberetik ikusia: 300 urte' solasaldia Beran

Maiatzaren 20an Kultur Etxeko erakusketa gelan 19:00etan izanen da solasaldia, Jose Mari Zelaieta Errandonearen eskutik.

Berako Kultur Batzordeak Udalarekin batera antolatuta, bigarren urtez emanen du Zelaietak hitzaldia. Nafarroako Artxiboan Zigardebere, hau da, bere sortetxeari buruz berriak bilatuz etxeko eta herriko hainbat kontu aurkitu zituen, eta horietaz arituko da ortzegunean. Bertzeak bertze, XVIII. mendeko baserrien ezaugarriak, baserritarren eskubide ekonomiko eta politikoak, oinordetza, ezkontzak eta Bera herriaren panoramika eta mugaren eragina izanen ditu solasgai.


Hamabi positibo berri zenbatu zituzten atzo eskualdean

Osakidetzak berriki argitaratutako datuek berresten dute koronabirus kasu berrien beheranzko joera. Eskualdean atzemandako kasuen erdiak Zarautzen atzeman dituzte, eta Urola Kostako herri guztiek eremu gorritik kanpo jarraitzen dute.

Osakidetzak egunero plazaratu ohi du Koronabirusaren inguruko datu eguneratuak jasotzen dituen txostena. Gaurko datuei erreparatuta, asteburuan atzemandakoak bezain zenbaki baxuak ez diren arren, garbia da kasu berrien beheranzko joera. Hamabi positibo berri atzeman dituzte Urola Kostan, horien erdiak Zarautzen. Aurreko hiru egunetan adina atzeman zituzten atzokoan, baina intzidentzia tasa ez da igo herri horretan, mantendu egin da: 316,96ean dago zifra gaur-gaurkoz.

Zestoan hiru kasu atzeman zituzten atzo, hori dela eta, 100.000 biztanleko hamalau egunetako tasak 500eko langa gainditu du herri horretan. 539,29ekoa da tasa, baina 5.000 biztanletik beherako herria denez, ez da aplikatzen Eusko Jaurlaritzak ezarritako semaforoaren sistema. Kasu berriak atzeman dituzten beste bi herriak Aia eta Zumaia dira. Hurrenez hurren, bi kasu eta kasu bakarra atzeman dituzte herri horietan. Dena den, intzidentzia tasak behera egin du Aian (201,51koa da gaur eta 251 zen atzo), eta mantendu egin da Zumaian (213,70ean dago tasa).

Eskualdeko gainontzeko herrietan ez zuten positibo berririk atzeman atzo, beraz, eremuei dagokienean, ez da aldaketa handirik izan. Eremu gorritik kanpo jarraitzen dute eskualdeko herri guztiek; eremu laranjan daude Azpeitia, Orio eta Zarautz, eta horian Azkoitia eta Zumaia.

Beheranzko joera Hego Euskal Herrian

Urola Kosta eskualdea ez da salbuespena, izan ere, azken egunetan apaltzera egin dute Hego Euskal Herrian atzemandako kasu berriek, eta atzoko datuek joera hori berretsi dute. Denera, 11.311 PCR eta antigeno proba egin zituzten atzokoan, eta horietatik 512k eman zuten positibo. 45ek Araban, 293k Bizkaian, 106k Gipuzkoan eta 9k hiru lurralde horietatik kanpo. Nafarroan, berriz, 59 izan ziren atzemandako kasu berriak. Hala, positibotasun tasa %5 baino txikiagoa da Hego Euskal Herrian. %3,4koa da Nafarroan eta %4,7koa Araban, Bizkaian eta Gipuzkoan.

Dena den, erietxeetako egoerak gordina izaten jarraitzen du oraindik ere. 60 pertsona ospitaleratu zituzten atzo Araba, Bizkai eta Gipuzkoan koronabirusagatik, eta une honetan 438 lagun daude ospitaleratuta hiru lurralde horietan, herenegun baino 36 gutxiago. Zainketa Intentsiboen Unitatean, berriz, koronabirusa duten 168 gaixo daude.


Martxoaren 8a gertatzen hasteko batzarra egingo dute martitzenean

Emakumeen Nazioarteko Egunari begira jarri da Atxabaltako Mugimendu Feminista, eta antolatze lanak hasteko bilera deitu du. Otsailaren 15ean, martitzena, da, Arkupen (19:00).

Martxoaren 8rako zer eta nola landu eta aldarrikatu adostu gura dituzte datozen egunetan. Horregatik, herriko emakumeen ekarpenak jasotzeko, guztiak gonbidatu dituzte bertara.


Jorge del Cid-ek Lur Gaineko Espainiako Txapelketako azkena jokatuko du larunbatean

Azpeitiko bizilagunak, txapelketaren azken proba Riolobosen (Caceres, Espainia) jokatuko du larunbatean, Nerea Odriozola kopilotu duela. Bikotea bigarren postuan dago sailkapen nagusian, eta aurrena dagoenarengandik bi puntura. Txapelketa irabazi ahal izateko, lehen postuan iritsi beharko dute helmugara, baina bigarren postuan iritsita ere txapelketa irabazteko aukera izan dezakete.


Baztango Mendigoizaleak: Martxoaren 6an Elizondo eta Ziga artean

Horretzaz gain otsailaren 12an eginen den ateraldia dela eta, sagardotegira joatekotan izen emateko azken eguna martxoaren 4a dela gogorazi digu Iñaki Sanzberrok.


Jubenil mailako Euskadi Cup jokatuko da bihartik igandera

Partiduak goizez zein arratsaldez jokatuko dira eta, denera, zazpi taldek parte hartuko dute txapelketan.

Denboraldia ofizialki amaitu bada ere, asteburu honetan zeregina izango dute Hernaniko Eskubaloi Taldeko zenbait kirolarik. Hain zuzen, bihartik igandera, jubenil mailako eskubaloiko Euskadi Cup txapelketa ospatuko da kiroldegian.

Hernaniarrek ere, noski, parte hartuko dute hiru eguneko txapelketa honetan. Nesketan, Hernani One Telecom taldea arituko da lehian eta mutiletan, berriz, Hernani Sesa Tools izango da.

EUSKADI CUP

BIHAR

19:30 Hernani-San Adrian (Neskak, 1go pista)

18:00 Santutxu-Bidasoa

(Mutilak, 2. pista)

20:45 Hernani-Bera Bera

(Mutilak, 1go pista)

ETZI

09:30 Santutxu-Bidasoa

(Mutilak, 1go pista)

11:00 Bidasoa-Hernani

(Mutilak, 1go pista)

12:30 Eibar-Hernani

(Neskak, 1go pista)

IGANDEA

09:30 Bera Bera-Irun

(Mutilak, 1go pista)

10:30 Hernani-Santutxu

(Mutilak, 1go pista)

11:45 San Adrian-Eibar

(Neskak, 1go pista)


Erroman azken hilabetean %50 hazi da turismoa iazko datuekin alderatuz

Italiak duela hilabete ireki zituen mugak turismoarentzat eta dagoeneko hasi da bisitarien etorrera nabaritzen. Erroman, adibidez, bikoiztu egin dira aireportuko iritsierak iazko datuekin alderatuz.


Ostalaritzarako laguntza gehiago egongo direla dio Jaurlaritzak

Jaurlaritzak 45 milio euro bideratu ditu orain arte ostalaritza babesteko. Arabako Aldundiak gastu finkoak ordaintzeko dirulaguntzak aterako ditu datorren astean.


Jabier Gallaga 25 urte espetxean!

Jabier Gallaga Ruiz, 25 urte espetxean!

Kondena bikoitzik EZ! lelopean mobilizazioa egingo da Algortan, martxoaren 18an, 13:00etan, Telletxe plazatik hasita.

→ https://labur.eus/KnIwt

SARE Algorta #etxera


La M.O.D.A. kontzerturako sariduna

Martxoak 24, larunbata, 23:00etan Azpeitiko Sanagustin kulturgunean

Juanjo Goenaga Arrieta (Azpeitia)

Sarrerak lehiatilan. Harpidedun txartela aurkeztu behar da.


Asteburuko partidak

Asteburu hau ere partidaz betea datorkigu.

Preferenteko mutilek Agorrosinen jokatuko dute larunbatean 16:30etan Bergara Bren kontra.

Erregional mutilek Urola B izango dute aurkari larunbatean 16:00etan Zumarragan.

Jubenil mutilen A taldeak etxean hartuko du Antzuola larunbat arratsaldean. Jubenil Bk berriz, Eibarren jokatu du Eibartarraken kontra larunbatean.

Kadete mutilen A taldeak igande goizean jokatu du Mondragon Bren kontra Arrasaten. B taldekoek etxean Orioko B izango dute aurkari larunbat arratsaldean 15:30etan.

Infantil mutilek Mutrikun jokatuko dute Burumendi Bren kontra larunbat eguerdian.

#AupaIkas


Diaz-Canel aukeratu dute Kubako Alderdi Komunistako idazkari nagusi

Herrialdeko presidenteak Castro ordezkatu du alderdiaren buruan ere, nahiz eta adierazi duen hura gertu izango duela. Alderdi «demokratikoago» bat nahi du, eta gogor egin du «kaosaren aktibisten» kontra.

Miguel Diaz-Canel Kubako presidentea Alderdi Komunistako idazkari nagusia ere izango da aurrerantzean, eta jarraituko du Raul Castrorekin kontsultatzen «nazioaren gerorako erabaki estrategikoak»; hark idazkari nagusi izateari utzi dio, 89 urterekin. Azken egunetan, alderdiaren VIII. Kongresua egin dute. Castrok hasieran adierazi zuen kargua uzteko asmoa, eta Diaz-Canelek itxieran eman zuen lehen hitzaldia.

Lau eguneko kongresu bat izan da, eta herrialdearen helburu nagusiak, estrategiak eta alderdiaren funtzionamendua eztabaidatu dituzte, besteak beste, ateak itxita. Hango hedabideek zabaldu dutenez, Diaz-Canelek esan du alderdi «demokratikoago» bat nahi duela, baina ez duela «kaosaren aktibismorik» onartuko.

2018an, Diaz-Canelek Castro ordezkatu zuen herrialdeko presidente karguan. Orduko adierazpenen antzekoak izan ziren atzokoak ere. Castrok dagoeneko ez du parte hartuko zuzenean herrialdeko erakunde nagusietan, baina gertu izango duela esan du idazkari nagusi izendatu berriak.

«Iraultzaren barruan iraultzaileena beti alderdia defendatzea da, alderdiak beti iraultza defendatuko duen modu berean», adierazi zuen Diaz-Canelek itxiera hitzaldian. Buruzagi berriak alderdia «erakargarriago eta herriarengandik gertuago» izan dadin nahi du. Kritikatu egin du uhartearen irudi «zurruna» erakusten duen pentsamendua: «Iraultzaren etsaiek gerrako kontzeptu ezohikoak erabiltzen dituzte, eta sentsibilitatearen, kulturaren eta pentsamenduaren bidez sartzen saiatzen dira», haren hitzetan.

Diaz-Canelek «gizartearen hainbat arlotako ordezkarien arteko topaketak» sustatu nahi ditu, eta ezinbestekotzat jo du militantzia eredugarri bat izatea, «gainontzeko herritarrek miretsiko dutena».


Laura Aznal: ''Pozik gaude Maria Chivitek inbestidura gainditu duelako, baina ez da gure akordioa''

Koalizio abertzaleak ez du Gobernua eratzeko negoziaketetan parte hartu, baina Aznalek nabarmendu duenez orain, 9 parlamentarirekin eta ganberako hirugarren indar gisa, EH Bildu "indartsuagoa" da eta "aukera leiho bat ireki da" anbizioz jokatzeko.


Mondra & Roll jaialdiak Cock Sparrer, The Baboon Show eta Cockney Rejects eramango ditu Arrasatera

Jaialdia Monterron parkean egingo dute, uztailaren 8 eta 9an, 2.500 pertsonako aforoarekin. Sarrera eta bonuak salgai daude dagoeneko.

Mondra & Roll jaialdiak punk rock doinuz jantziko du Arrasate, RIP mitikoen jaioterri eta musika mota horri abegi goxoa egin dion eta egiten dion herria. Jaialdia jarraitutasuna izateko asmoz jaio da, eta lehen edizio hau uztailaren 8 eta 9an egingo dute, kartelburuak hurrenez hurren The Baboon Show eta Cock Sparrer izango direlarik.

Ostiraleko kartelean, talde hauek daude: The Baboon Show suediarrak, Cockney Rejects Oi! musikaren aitzindariak, La Inquisición bartzelonarrak, La Excavadora arabarrak, azkenaldian euskal musika panoramak jaso duen iritsiera pozgarrietako bat, eta The Capaces.

Larunbatean, bestalde, Cock Sparrer mitikoek 50 urteko ibilbidea ospatuko dute Arrasaten, eta Des-kontrol arrasatearrek erdia, taldearen 25. urteurrena. Lagun izango dituzte Peter and the Test Tube Babies historikoak, Perlata, Crap eta Zero.

Aforoa 2.500 pertsonakoa izango da, eta eguneko sarrerak (38,5 euro) eta bonuak (59,5 euro) salgai daude dagoeneko.


Ostalaritza sektorera bideratuta, sentsibilizazio kanpaina gaur

Gaur, Astigarragan, ostalaritza sektorera bideratutako kanpaina bat egingo da, «Covid-19ak eragindako pandemia eteteko neurri egokiak sustatzeko helburuarekin».

Gipuzkoako ostalaritza elkarteko dinamizatzaile talde batek Astigarraga bisitatuko du gaur, biztanleria sentsibilizatzen jarraitzeko helburuarekin. Izan ere, Gipuzkoako Ostalaritza Elkarteak, biztanleriaren erantzukizuna bilatzeko, eta 59,93 euroko tasari aurre egiteko, sentsibilizazio kanpaina jarri du abian.

Kanpainak, Eusko Jaurlaritzako Turismo eta Ostalaritza zuzendaritzak eta Euskadiko hiru lurraldeetako ostalaritza elkarteek, urtero sinatutako elkarlanerako hitzarmena du abiapuntu. Eta helburua, berriz, ostalaritza sektorea sentsibilizatzea da, pandemiak eragindako neurri higieniko sanitarioak modu egokian hartzeko.

2020ko udan eragile berdinek jorratutakoaren jarraipena da sentsibilizazio kanpaina, herritarrak. Ostalariak eta haien bezeroak informatzea du xede nagusia; hala nola, «musukoaren erabileraren derrigortasuna, elikagaiak edo edariak hartzen direnenean izan ezik; eserita kontsumitzearen derrigortasuna; gehienez lau pertsonako taldeetan biltzea; eskuetako garbitasuna; eta azkenik, 1,5 metroko pertsonen arteko distantzia mantentzearen garrantzia», azaldu dute antolatzaileek.

Gaur, beraz, Astigarragan egingo da sentsibilizazio kanpaina hau, Astigarragako, herritar, ostalari eta bezeroen artean, hain justu.

Sentsibilizazio kanpaina aurrera eramateko dinamizatzaile lantaldeak eratu eta prestatu dira, «eta hauek informazio/dinamizazio lana egingo dute Euskadiko ostalaritza gune nagusietan, gaurkoan Astigarragan, batez ere jende pilaketak aurreikusten diren horietan», diote.

Sentsibilizazio kanpaina honen bitartez, hiru lurraldeetako ostalaritza elkarteek bere hondar alea jarri nahi dute pandemia indargabetzeko; eta, bide batez, ostalaritza eremu segurua dela aldarrikatzeko.

Era berean; «sentsibilizazio kanpainak irauten duen bitartean musukoak banatuko dira».

Gipuzkoan sentsibilizazio kanpaina, San Jose zubian eta Aste Santuan

Gipuzkoan, kanpaina 5000 biztanle baino gehiagoko herri guztietan egingo da, hamar egunen bueltan, hain zuzen ere. Zehazki egingo da, San Jose zubian zehar, eta baita Aste Santuko jai egunetan ere.


Antzerki Amateur erakustaldiaren XII. edizioa, abian

Iragan larunbatean taularatu zuten lehen lana, eta honetan ikusi ahalko da bigarrena, ¡Ese no! izenekoa.

Urtero bezala, Antzerki Amateur Erakustaldiaz gozatzeko aukera egongo da Amurrio Antzokian, Aimara antzerki taldearen eskutik. Iragan larunbatean abiatu zuten zikloa, Getxoko Itxartu taldearen Las Brujas de Salem lanarekin.

Larunbat honetan, aldiz, ¡Ese no! lana taularatuko du Banarte taldeak. Abadiñoko konpainia amateurrak giza harremanei buruzko komedia plazaratuko du, "pertsona orori noizbait gertatu ahal izan zaizkion egoerak" planteatzeko.

Azaroaren 4an amaituko da erakustaldia, Athenea Teatroren La gata sobre el tejado de zinc lanarekin. Tennese Williansen obra klasikoa moldatuko du Valladolideko taldeak, klase altuko familia baten gorabeherak antzezteko.

Bi emanaldiak arratsaldeko zortzietan izango dira eta sarrerek 5 euro balioko dute, eta hemen erosi daitezke.

Aimara antzerki taldeko kideek herritar orori luzatu diete antzokira gerturatu eta "lagun zoragarri hauekin" gozatzeko gonbita.


Banda gozagarri San Martin egunean, sasoirik onenean ez badago ere

Irailaren 16an, San Martin eguna, udal pilotalekuan joko du bandak (12:30); Enrike Txurrukak dio "pozgarria" dela ia denak batera ikustea, baina oraindik ere protokoloa zorrotza dela dio: "Baldintzak hobetzea beharrezkoa zaigu maila berreskuratzeko".

Pandemiak ez du bandaren San Martin giroko kontzertua zapuztuko. Irailaren 16an izango da, udal pilotalekuan (12:30). Hori bai, aldez aurreko lanak bai baldintzatu ditu pandemiak, bandako zuzendari Enrike Txurrukaren arabera: "Egoera orokorrean hobetu egin denez, bandako musikari ia guztiak hasi gara berriz entseatzen. Elkartu ezinik egon garenean hainbat etxeko lan egin ditugun arren –bideoak, esaterako–, oraindik musikari asko sasoia berreskuratu beharrean dira. Baina pozgarria da berriz denak batera ikustea".

Zailtasun handiko obrarik ezin

Hala ere, oraindik araudiak eta Jaurlaritzarekin Banden Federazioak adostutako protokoloa "nahiko zorrotzak" direla dio Txurrukak: "Horrek ezinezko egiten du baldintza egokietan entseatzea. Horrek asko baldintzatzen gaitu, eta errepertorioa moldatu egin behar izan dugu. Ezin izango dugu egoera apur bat normaldu arte zailtasun handiko obrarik landu. Adibidez, pena handiz, alde batera utzi behar izan dugu egun berezi honetan horren gurea den San Martin obra. Pena bikoitzarekin, oraindik Miguel Gonzalez Bastidari behar bezalako omenaldia zor diogulako, iaz bete ziren-eta 100 urte jaio zela".

Oztopoak oztopo, kontzertuan ez dira faltako San Martin kutsuko doinuak, herrian aski ezagunak direnak. "Horiez gain, beti bezala, askotariko estiloak eskainiko ditugu. Egongo da euskal musika klasikoa, Guridiren Mirentxu operaren preludioarekin; egongo da bandarako idatzitako gaur egungo musika, Jan Van de Roost-en Suite Provençale-rekin; eta egongo dira baita ere ukitu etnikoak dituzten pop doinuak, Van McCoy-ren African Symphony-rekin. Gustu guztietarako aukerak", aurreratu du Txurrukak.

Aurrera begira zer? Honako hau adierazi du zuzendariak: "Egoeraren arabera jokatu beharko dugu. Federazioa badabil Jaurlaritzarekin protokoloa berrikusi nahian, egoera hobetu honetara egokitzeko. Entseatzeko baldintzak hobetzea beharrezkoa zaigu lehengo maila berreskuratzeko".


Biltoki+Ttiki ttaka topaketa

Biltoki Iruñeako Euskara Elkartekoek eta Arabako Errioxako Ttiki-Ttaka Elkartekoek elkarren artean biltzeko mendi irteera eta bertso-bazkaria antolatu dute.

Arabako Errioxako euskaltzale guztiak gonbidatuta daude parte hartzera.


Oihana Azkorbebeitia bigarren eta Larraitz Aragón zazpigarren Ultra Skyrunning Madeira mendi lasterketan

Eskualdeko korrikalari biak Munduko Kopako finalera sailkatu dira.

Sky World Serieseko Munduko Koparen egutegiko laugarren lasterketa jokatu da gaur Portugalen, Madeira uhartean: Ultra Skyrunning Madeira. Zirkuituko lasterketarik luzeena da —45 kilometro eta 3.600 metroko desnibel posiboa ditu— eta bertan Durangaldeko korrikalari bi izan dira, emakumezkoak biak: Oihana Azkorbebeitia abadiñarra eta Larraitz Aragón durangarra. Biak lehenengo hamarren barruan helmugaratu dira , Azkorbebeitia bigarren (6.25.01) eta Aragón zazpigarren (7.18.51). Sailkapen horri eskerrak (hamarren barruan egiteagaitik) urrian Kopako finala izango den Limone Skyrunning Xtreme probarako sailkatu dira. Beraz, oraingoz eskualdeko hiru korrikalarik dute finaletan parte hartzeko aukera, Otxandioko Aitor Ajuria ere sailkatu zen-eta, Koparako puntuagarria den Skyrace des Matheysins lasterketan (Frantzia) zazpigarren sailkatuta.

Madeirako lasterketan, Azkorbebeitia lehenengo lauren artean joan da denbora guztian, baina erritmoa hartzen kostatu zaiola azpimarratu du: "Hasieran, hamabosgarren kilometroraino-edo, ez naiz oso eroso ibili. Hezetasun handia egon da eta igarri egin dut, baina kilometroak egin ahala hobetotxo sentitu naiz". Lasterketako punturik garaienean, Pico Ruivo mendian (1.862 m), 13. kilometro inguruan, hirugarren igaro da bertako aterpetxe ondotik, eta 32. kilometro inguruan bigarrena aurreratu du, Euskal Selekzioko Ainara Urrutia aretxabaletarra. Hortik aurrera, bigarren postu horri eutsi dio amaieraraino.

Ibilbideari dagokionez, amaierako kilometroak oso gogorrak egin zaizkiola nabarmendu du: "Lasterketako bigarren zatia lehenengoa baino askoz ere gogorragoa izan da eta astindu ederra hartuta ailegatu naiz helmugarara. Hori bai, ibilbidea ikusgarria izan da, baso ederrak zeharkatu ditugu, eta, harrigarria bada ere, errekan gora luzaroan ibili gara, harri artean plisti-plasta, 300 bat metroan. Ematen zuen ez genuela uretatik urten behar. Baina asko gozatu dut eta, gainera, Limoneko finalean egongo naiz. Beti da polita finaletan parte hartzea".

Euskal Selekzioko Larraitz Aragón korrikalari durangarra ere ur gaineko bitsetan dago egin duen lasterketagaz. Zortzigarren joatetik seigarren joatera ere pasatu da, baina azkenean postu bat galdu eta zazpigarren helmugaratu da. "Pozarren nago gaurko lasterketagaz. Lehenengo zatian, parte teknikoan, gustura joan naiz, oraindino eguzkiak ez zuen askorik berotzen eta. Gero heldu dira komeriak, lasterketa erditik aurrera. Jaitsiera luze-luze bat izan dugu, eta horraino nahiko ondo, baina itsaso mailara heldurikoan bero handia egiten zuen, eta hezetasun handia zegoen. Halakoetan ez naiz hain ondo ibiltzen".

Ibilbideari buruz, Azkorbebeitiak esandakoaren antzekoa azpimarratu du: "Ez gara aspertu, denetik izan dugu eta: mendia, basoa, eta baita erreka ere. Inoiz gurutzatu dut lasterketan errekaren bat, baina gaurkoa hori baino gehiago izan da, tarte luzea egin dugu-eta uretan.

Korrikalari durangarrak adierazi duenez, ez zuen itxaroten hain aurrean amaitzea sailkapenean: "Gustuko distantzia dut hau, baina Munduko Kopa izatera ez nuen uste halako emaitza lortuko nuela. Honek atea zabaldu dit Italian jokatuko den finalean parte hartzeko, baina seguruenik ezin izango naiz joan, sasoi horretan Osakidetzako oposaketak buru-belarri prestatzen egongo naiz eta".

Arc'Teryx taldeko Emma Cook Clarke korrikalari kanadarrak irabazi du lasterketa emakumeetan (6.12.17). Hasieratik amaieraraino nagusitu da. Bigarren, esandakoaren moduan, Oihana Azkorbebeitia sailkatu da, eta Euskal Selekzioko Ainara Urrutia aretxabaletarrak osatu du podiuma (6.29.29). Dynafit taldeko Rea Kolbl arineketalari estatubatuarra izan da laugarrena (6.43.58), eta Scott taldeko Jessica Campbell zeelandaberritarra bosgarrena (7.02.34). Gizonetan, Scarpa taldeko Antonio Martínez korrikalari espainiarra nagusitu da (5.05.00).

Argazkian, Oihana Azkorbebeitia, Emma Cook Clarke eta Ainara Urrutia, lehenengo hiru sailkatuak. Argazkiaren egilea: Brian Sharp.


Koralaren zuritzeak Australiako Koral Hesi Handian ikertutako uharren %91ri eragin die

Seigarren aldiz erregistratu dute hesiaren zuritze masibo bat, laugarrena 2016az geroztik.

Australiako Gobernuaren zientzialariek osatutako txosten baten arabera, koralaren zuritzeak Australiako Koral Hesi Handian ikertutako uharren %91ri eragin die. Herenegun kaleratutako ikerketaren dokumentuak dioenez, uda bukaeran uraren tenperatura batezbestekoaren gainetik egoteak ekarri du zuritzea. Beraz, seigarrenez erregistratu dute Koral Hesi Handiaren zuritze masibo bat; laugarrena 2016az geroztik.

Zientzialariek ur sakonetan ez dauden dauden 719 uhar behatu dituzte, eta detektatu dute 654 uhar apur bat zurituta zeudela. Txostenarekin batera kaleratutako mapa batean ikus daiteke turistek gehien bisitatzen dituzten kostaldeko eremuetan gertatu dela zuritzerik handiena eta muturrekoena.

Bigarren urtez La Niña fenomeno meteorologikoari aurre egin diote Australian. Horrek euriteak ekartzen ditu, eta Lissa Schindler Itsasoa Babesteko Australiako Elkartearen zuzendariak The Guardian egunkariari adierazi dionez, fenomeno horrek, berez, mesedegarria izan beharko luke uharrak «leheneratzeko». Baina ez da halakorik gertatu. «Zuritzeak gero eta ohikoagoak diren arren, hau ez da normala, eta ezin dugu onartu».

Australiako ipar-ekialdeko kostako Koral Hesi Handiak 2.300 kilometro ditu, eta 34.870.000 hektarea inguruko azalera. Unescok gizateriaren ondare izendatu zuen 1981. urtean.


Odol ematea

Odola emateko aukera izango da 16:30etik 20:10era kultur etxean. Odola eman nahi dutenek 943 00 78 84 telefonora deitu beharko dute egunean bertan goizez, hitzordua hartzeko.


Kelvioneko enpresa-batzordeak epaitegietara joko du, kontsulta-epea amaitu ostean

Igorreko lantegiko enpresa-batzordeak jarduera ekonomikoari eta enpleguari eustearen alde egin du. Hala, agintariei interpelazioa egiteko dinamikak eta mobilizazioak aktibatuko ditu.

GEA Kelvion lantegiko enpresa-batzordeak Igorreko lantegian jarduera ekonomikoari eta enpleguari eustearen alde egin du, eta, beraz, Bizkaiko fabrikako 74 langilerentzako kaleratze kolektiboaren kontsulta-aldia amaitu ondoren, demandak jarriko ditu epaitegietan. Horrez gain, agintariei interpelazioa egiteko dinamikak eta mobilizazioak aktibatuko ditu, etorkizunera begirako grebak barne.

ELA eta LAB sindikatuek ohar baten bidez jakinarazi dutenez, greba bertan behera uztea erabaki dute 36 egun lantegi horren aurrean igaro ostean. Zehazki, Kelvion Thermal Solutions enpresak abiatutako kaleratze kolektiboaren kontsulta-epea amaitu eta gero deitu zuten greba. Guztira, 147 langilek egiten dute lan enpresa horretan, eta horietako 74k Igorreko lantegian.

Kontsulta-epea Kantabriako eta Madrilgo ordezkarien akordioarekin amaitu da. Akordio horrek urteko 30 eguneko kalte-ordainak jasotzen ditu, 18 hilabeteko mugarekin, baina urteko soldataren tarteen araberako muga linealak ere ezartzen dira. Akordioaren arabera, enpresak langile guztiak kaleratu ahal izango ditu 2021. urtean, ekoizpen-beharren arabera.

Alabaina, Igorreko GEA Kelvion enpresako langileen batzarrak atzera bota du akordio hori. Testuinguru horretan, Igorreko enpresa-batzordeak (LABeko hiru ordezkarik eta ELAko bi ordezkarik osatzen dute) ez du akordioa sinatu eta uko egin dio Bizkaiko lantegiaren itxierari.

Hala, enpresa-batzordeak Igorreko lantegian jarduera ekonomikoari eta enpleguari eustearen alde egin du; izan ere, enpresa horren bideragarritasuna "frogatuta geratu da kontsulta-aldi honetan", eta, beraz, lantegia irekita mantendu nahi du.

Gainera, Igorreko lantegiaren defentsan modu eraginkorrean parte hartzeko eskatu dio Eusko Jaurlaritzari eta, zehazki, Industria Sailari. "Duela astebete baino gutxiago enpresako zuzendaritzak Igorreko fabrika saltzeko eta jarraitzeko aukeraren berri eman zigun. Arratian fabrika gehiago ez ixteko zer egin duen eta zer egingo duen galdetu diogu Industria Sailari", azaldu du enpresa-batzordeak ohar batean.


Axio omendu dute

Larunbat eguerdian izan zen.

Jose Inazio Erdozia Larraza, Axio, omentzeko ekitaldia Duintasun militantea ez dago salgai! Borrokak darrai! lelopean egin zen plazan. Donostian Poliziarekin tiroketa bat izan ondoren, ETAko bere kideek eraman eta Erdozia Lizarrustiko portuan hilik agertu zen 1979ko lastailaren 10ean. Hura agertu zen tokitik gertu dagoen oroigarrian lore eskaintza egin zuten larunbatean.


Larunbatean, III. Señora sariketaren lehenengo kanporaketa BIRA kulturgunean

III. Señora sariketa hasiko da maiatzaren 6ean, larunbatean, Bilboko BIRA kulturgunean; arratsaldeko bostetan hasita. Larunbateko saioan Itxaso Paya, Eli Zaldua, Maddi Ane Txoperena, Ainare Ieregi, Izarne Zelaia eta Maider Arregi arituko dira bertsotan. Gai jartzailea Leire Vargas izango da.

Baina, zer da Señora sariketa? Zergatik señora?

https://bilbohiria.com/docs2/2023/ibaizabal/230504_Se%c3%b1ora%20sariketa.mp3

Deskargatu hemen.


Bertsolari Txapelketa Nagusia, final laurdena

Bertsolari Txapelketa Nagusiaren final laurdena, Lizarrako Los Llanos Kultur Gunean. Aitor Bizkarra Ruiz, Asier Azpiroz Iztueta, Imanol Uria Albizuri, Iñigo Mantzizidor Larrañaga ‘Mantxi’, Maialen Akizu Bidegain eta Unai Gaztelumendi Arandia izango dira lehiatuko diren bertsolariak.


Hainbat kale itxita Portugaleten, Giako Amaren egunean jende pilaketarik egon ez dadin

Goizean giroa oso lasaia izan da Portugaleten. Beste era batera ari dira Giako Andre Mariaren eguna ospatzen.


Jasper Stuyven belgikarrak ezustean harrapatu ditu faboritoak Milan-Sanremon

Alex Aranburu (Astana) gipuzkoarra zazpigarren helmugaratu da, Caleb Ewan eta Wout van Aert buru izan dituen taldetxoan sartu ostean.

Jasper Stuyven (Trek-Segafredo) txirrindulari belgikarrak irabazi du larunbat honetan jokatu den Milan-Sanremo klasikoaren 112. edizioa, txirrindularitzako 'monumentuetako' lehena, 299 kilometro. Belgikarrak ezustean harrapatu ditu 'La Classicissima' lasterketa bereganatzeko faborito nagusiak azken eraso zoragarri batean.

Lovainakoak (28 urte) Poggioko jaitsieran egin du jauzi garaipenerako hautagaien artetik metro batzuk irabazi ditu. Haren jazarpenean gogor saiatu diren arren, Stuyvenek eutsi egin dio, eta bere izena Milango klasikoaren irabazleen artean sartzea lortu du, Wourt van Aert (Jumbo-Visma) bere herrikideari lekukoa hartuta.

Podiuma Caleb Ewan australiarrak (Lotto Soudal) eta Van Aertek berak osatu dute, Peter Sagan (BORA-hansgrohe) eslovakiarrak eta Mathieu van der Poel (Alpecin-Fenix) herbeheretarrak izan dira lasterketako lehen 5 postuetan amaitu dutenak. Haiengandik gertu amaitu du Alex Aranburu gipuzkoarrak (Astana-Premier Tech), zazpigarren tokian.

Historiako hirugarren ekitaldi azkarrenean, esprinterrek nahi zuten bezala joan da lasterketa. Egunean zehar zortzi kideko ihesaldi bat izan den arren, ia hasieratik bertatik eratu dena, Cipressako igoeran harrapatu ditu tropelak, helmugarako 30 kilometro baino gutxiago falta zirenean. Hortik aurrera beste lasterketa bat hasi da.

Ineos Grenadiers tropelaren buru zela, hainbat txirrindulari atzean geratzen hasi dira, eta 6,5 kilometroren falta, hau da, Poggio di Sanremoko igoeran, piztu da azken sua: Julian Alaphilippek (Deceuninck-Quick STEP) erasoa jo du, Van Aertek erantzun dio lehenik, eta Van der Poelek eta gainerakoek ondoren.

Faboritoak elkar zaintzan zebiltzala baliatuta, Stuyvenek erritmoa aldatu eta Via Romako helmugarantz abiatu da bakarka, eta hala igaro du helmugako lerroa, indarrez erabat hustuta.


Sebastian Lizaso eta Aitor Mendiluze bertsolariak, gaur arratsaldean, "Biba Zuek!" saioan

Lehen orduan, berriz, Bizipoza proiektuaren eskutik Chernobilen Lagunak elkarteko kideak izango dituzte platoan.

Bi bertsolari handi izango dira gonbidatuak gaurko "Biba Zuek!" saioan: Sebastian Lizaso eta Aitor Mendiluze. Esku artean duten azken proiektua aitzakia hartuta izango dira Maddalen Arzallus eta Xabier Sukiarekin. Izan ere, Ameriketako Estatu Batuetara doaz egun gutxi barru, duela urte asko Euskal Herritik AEBra joan eta oraindik bertan bizi diren azken lau bertsolariekin bertso-saio historikoa egitera. Xabi Paya izango dute gai-jartzaile.

Aurretik, saioaren lehen orduan, Bizipoza proiektuaren eskutik Chernobilen Lagunak elkarteko kideak izango dituzte platoan. Elkarte honetako kideek euren etxeko ateak irekitzen dizkiete Txernobylgo haurrei, euren bizi kalitatea hobetzeko; haurrek familiei konpainia eta alaitasun handia ematen diete. Bizipozaren bigarren diskorako "Misha txikia" abestia atera dute, eta kantuaren hitzen egilea eta abeslaria ere izango dituzte programan.

"Biba Zuek!" astelehenetik ostiralera dugu ikusgai, 18:00etatik aurrera, ETB1en eta eitb.eus-en.


Isuria Amezketako errekan

Amezketako erreka kolore zurixkarekin esnatu da gaur. Herritar batek abisua eman du 06:30ak aldera eta Ura agentziako eta Ertzaintzako kideak izan dira bertan, laginak hartzen.

Ura agentziako teknikariak eta Ertzaintzako kideek laginak hartu dituztela eta aztertu egingo dituztela esan du Ertzaintzak.


Hilik aurkitu dute Baigorri eta Donibane Garazi artean galdutako txirrindularia

76 urteko gizona goizean atera da etxetik eta itzultzen ez zela ikusita, desargepena salatu du familiak. Istripuarena da heriotzaren hipotesi nagusia, bidetik aterata baitzegoen gizona, zuhaitz baten kontra kolpea hartuta.

Hilik aurkitu dute larunbat arratsean, goizetik Baigorri eta Donibane Garazi inguruan galduta zegoen txirrindularia, 76 urteko gizonezkoa.

Gizona goizean atera da ohiko itzulera egiteko,, eta normalean eguerdirako itzultzen zen etxera. Gizona bueltatzen ez zela ikusita, haren familiak Frantziako Jendarmeria ohartarazi du.

Jendarmeriak azaldu duenez, istripuarena da heriotzaren hipotesi nagusia, Irulegiko iblibidearen inguruan bidetik aterata baitzegoen gizona, zuhaitz baten kontra kolpea hartuta.

Lurreko patruilak eta helikoptero batek hartu dute parte bilaketa lanetan.


Langile bat hil da Abadiñoko enpresa batean deskarga elektrikoa jasota

Hildakoa Urtzi Abanzabalegi eibartarra da, errugbi jokalari ohia. 09:50ean gertatu da istripua, Segurtasun Sailak jakinarazi duenez. Suhiltzaileak eta Osakidetzako helikoptero bat lan ezbeharra jazo den lekura bertaratu dira, baina ezin izan dute ezer egin behargina onik ateratzeko.

Langile bat hil da astelehen goiz honetan Abadiñoko Traña-Matiena auzoko Pierburg S.A enpresan, deskarga elektrikoa jasota, Segurtasun Sailak eitb.eus-i jakinarazi dionez. Hildakoa Urtzi Abanzabalegi da, eibartarra eta 46 urte zituena.

Electricidad Anboto enpresan egiten zuen behar biktimak, ELAk emandako informazioaren arabera. Sindikatuak salatu du 42 direla dagoeneko Hego Euskal Herrian aurten lanean ari zirela hil diren beharginak (horietako bederatzi, Bizkaian).

09:50ean gertatu da istripua. Hildakoaren lankideen deia jaso eta berehala, larrialdi zerbitzuetako osasun langileak ezbeharra gertatu den lekura bertaratu dira, baina ezin izan dute ezer egin behargina onik ateratzeko.

Abanzabalegi oso ezaguna zen errugbiaren munduan, eta hainbat euskal taldetan jokatu izan du, hala nola Eibarren, Ordizian, Getxon eta Hendaian. Lehenengo taldean zuzendaritzako kide ere izan zen, eta talde horrek bere atsekabea agertu du ezbeharraren ondorioz, baita "besarkada indartsu eta maiteena" bidali ere zendutako kidearen senitarteko, hurbileko eta lagunei ere. Era berean, klubaren jarduera guztiak bertan behera utzi ditu gaur. "Egun tristea da gure klubarentzat, zein Euskal Herri osoko errugbi familia osoarentzat", nabarmendu du Eibar Rugby Taldeak bere Facebook orrialdean.


'Zirkoa eta gorputz adierazpena' eskolan izena eman daiteke hilaren 27a bitartean

Ekainaren 30etik uztailaren 3ra izango da ikastaroa, 16:00etatik 19:00etara.

Zirkoa eta gorputz adierazpena tailerra antolatu dute Udako Emakumeentzako Jabetze Eskolen baitan. Helburua da norbere gorputza eta mugimenduak ezagutzea, jolasaren bidez. Horretarako, koloreetan, naturako elementuetan eta objektuetan inspiratuko dira, zirkoko zenbait elementu baliatuz. Tailerreko ariketak banaka, binaka edo taldetan egingo dituzte, eta honakoak landuko dituzte: espazioaren kontzientzia, oreka, kontzentrazioa, irudimena edo konfiantza, besteak beste. Hala ere, adierazi dute norberak zehaztuko dituela helburuak, eta irakasleak bidelagun izango direla.

Epeak eta ezaugarriak Garazi Agirre eta Erika Olaizola izango dira irakasleak, eta hamabi orduko iraupena izango du tailerrak, guztira. Ekainaren 30etik uztailaren 3ra izango da ikastaroa, 16:00etatik 19:00etara. Ekainaren 27a bitartean eman daiteke izena. Horretarako, honako telefonoetara deitu behar da:

Goizez: Udaleko Parekidetasun Sailera 943-15 79 28

Arratsaldez: Emakumeen Txokoan 943-15 70 55


Hegaluzeak erreskata ditzake

Bizkaiko eta Gipuzkoako arrantzaleek jada gainditu dute hegaluzearen kuotaren %70. Oso ondo arrantzatzen ari dira, eta, halere, iazko prezioei eutsi diete, kontserba enpresen eskariari esker. Berria egunkariak eman du argitara albistea.

Hegaluze asko harrapatzen ari dira. Bizkaiko eta Gipuzkoako arrantzaleek, antxoaren arrantzaldia amaitu, kanaberak hartu, eta berehala ekin zioten hegaluzea arrantzatzeari, eta asmatu zuten gainera, Leandro Azkue Eusko Jaurlaritzako Arrantza eta Akuikultura zuzendariaren arabera: «Atera eta berehala topatu zuten arraina». Ez zen ona izan aurtengo antxoaren kanpaina, eta, nolabait, hegaluzea ari da konpontzen antxoak eta COVID-19ak eragindako kaltea. Ez da arrantzaldi bikain-bikaina izaten ari, baina normal doa gutxienez, eta, urtea nola doan ikusita, ez da gutxi.

Hegaluzeak ur beroagoen bila alde egin baino lehen amaituko da kostera aurten ere: arrantzaleek jada gainditu dute harrapa dezaketen kuotaren %70, eta inork ez daki zer gertatuko den itsasoan, baina baliteke abuztuaren erdialderako amaitzea arrantzaldia, iaz baino lehentxeago —abuztuaren 27an amaitu zuten orduan—. Itsasontziak oso ondo arrantzatzen ari dira kanpaina hasi zenetik, nahiz eta azken astean gehiago kosta zaien arraina aurkitzea eta iparraldera eta mendebaldera jo behar izan duten hegaluzearen bila.

Orain arte, kostatik gertu arrantzatu dute Bizkaiko eta Gipuzkoako itsasontziek, Bizkaiko golkoaren barruan. Arrantza azkarra eta oparoa izateak prezioak jaistea eragin ohi du normalean, baina aurten iazko antzeko prezioetan dabil hegaluzea, zertxobait garestiago. Azkueren arabera, epe motzean zenbat arrain sartu den ikusita, ez dira salneurri txarrak.

Hein batean, kontserba enpresen eskariari esker eutsi ahal izan diete prezioei. Antxoaren kasuan, aurten arrantzatu duten arrainaren tamaina txikiak zaildu du kontserbatarako saldu ahal izatea, baina hegaluzearekin ez da horrelako konturik: nagusiki, ertaina (6-7 kilo) eta handia (10-12 kilo) arrantzatzen ari dira baporeak, eta Azkuek azaldu du hori primerako arraina dela, kontserban erabiltzeko arazorik ematen ez duena. Ertainaren prezioa kiloko 3,40 euro inguru da, eta handiarena, 3,50-4 euro.

Albistea osorik irakurtzeko: Berria.eus


Erakuslehio Lehiaketa antolatu du Udalak, Murkilek lagunduta

Zarauzko Udalak, Turismo Bulegoaren bitartez eta Murkil laguntzaz, Erakuslehio Lehiaketa antolatu du. Jakinarazi dutenez, dendetako erakuslehioek abenduaren 10etik, larunbatetik, urtarrilaren 6ra bitartean egon beharko dute apainduta. Epaimahaiaren...

Zarauzko Udalak, Turismo Bulegoaren bitartez eta Murkil laguntzaz, Erakuslehio Lehiaketa antolatu du. Jakinarazi dutenez, dendetako erakuslehioek abenduaren 10etik, larunbatetik, urtarrilaren 6ra bitartean egon beharko dute apainduta. Epaimahaiaren arabera, erakuslehio politenaren jabeak 600 euroko saria jasoko du, bigarren onenak, berriz, 300 euro.

Parte hartu nahi duten establezimenduek Turismo Bulegoan edota 943-83 09 90 telefono zenbakira deituz eman beharko dute izena, larunbata baino lehenago . Lehiaketaren oinarriak ezagutu nahi dituztenek Turismo Bulegora jo beharko dute.


Luis Ezeiza Herri Eskola pareko kantxa eraberritu egin dute

Luis Ezeizako kantxa herriko haur eta nerabe askoren topagune izan da, eta gaur egun ere hala izaten jarraitzen du. Ez dira soilik bertan batzen eskolako haurrak jolastorduetan, pilotalekuko eraikinean dagoen Eskoitzako gaztelekuko erabiltzaileek ere sarri erabiltzen dute… Beraz, asko erabiltzen den gunea dela kontuan izanda, eraberritzeko aprobetxatu du Eskoriatzako Udalak udako oporraldia.

Irristatzen zuten gune ugari eta arriskutsu zeuden kantxaren zenbait eremutan, zorua egoera kaskarrean, eta lurrean margotutako marrak ezabatuta... Hori horrela, lurra konpondu eta astelehenean margotu egi zuten; nahiz eta areto futbolean jokatzeko ateak, saskibaloiko zutabeak eta uztaiak eta lurrean margotuko dituzten jolasak falta diren oraindik lanak bukatzeko.


Laboral Kutxa: «Euskal ekonomiak bi urte beharko ditu aurrekora itzultzeko»

Bankuaren aurreikuspenen arabera, BPGa %8,9 jaitsiko da EAEn, eta %8,6 Nafarroan, betiere koronabirusaren beste agerraldirik ez badago.

«Sekula izan gabeko astindu bat izan da, oso epe motzean izan delako, eta, neurri publikoek arindu duten arren, lan merkatuan izango duen eragina nabarmena izango da». Ibon Urgoiti Laboral Kutxaren negozio garapenerako arduradunak horrela laburbildu ditu banketxeak 2020rako eginiko aurreikuspenak. Urtero egiten dute txostena, eta pandemiak erabat baldintzatu du aurtengoa. Horren arabera, ikerlarien ustez, euskal ekonomiak bi urte beharko ditu aurrekora itzultzeko, «betiere beste agerraldirik ez badago», aurreratu du Joseba Madariagak, bankuaren ikerketa buruak.

Txostenaren arabera, EAEko BPGa %8,9 jaitsiko da 2020n, eta %8,6 Nafarroan. 2021ean, aldiz, gorakada nabarmena egongo da, baina ez aurrekora itzultzeko modukoa: %7 EAEn eta %6,8 Nafarroan. Hortik dator gutxienez bi urte beharko diren kalkulua. Enpleguari dagokionez, EAEn %7,3 jaistea espero da, eta, ondorioz, langabezia tasa %14,2ra igotzea. Nafarroari dagokionez, %7,1 jaitsiko da, eta langabezia tasa %13,2 izango da. BPGarekin gertatu bezala, 2021. urtean suspertzea ez da lanpostu galerareb adinakoa izango.

Eta KPIa negatiboa izango da, Laboral Kutxaren ikerlariena arabera. EAEn %0,3 jaitsiko da, eta Nafarroan %0,2. Espainiarako datu hori bera aurreikusi dute. Dena den «ziurgabetasunaren» zama nabarmendu dute. Adibidez, urruntze soziala oztopo handia izaten ari da zerbitzu sektorean jarduera ekonomikoaren erritmoa leheneratzeko. Beste arazo handi bat hornidura kate handiak dituzten industrietan detektatu dute, herrialdez herrialde dauden aldeek jarrera murritzarazi dutelako. Autogintzaren kasuan gertatzen ari da, eta, esaterako, garraio materialei dagokienez aurtengo urtarril-apiriletan %23 jaitsi da tarte bereko iazko ekoizpenarekin alderatuta.

Zergak gora?

Estatuek ahalegin handiak egin dituzte koronabirusak ekonomian izan duen eraginari aurre egiteko, eta horrek zorpetzea ekarriko du. Espainiako Gobernuaren kasuan, zerga hori BPGaren %120ra iritsi daiteke, eta Madariagak garbi azaldu du zeintzuk diren kopuru hori murrizteko modu bakarrak: «Zergak igotzea edo gutxiago jaistea». Baina hau al da zergak igotzeko unea? Ikerlarien ustez, ez: «Familien errentei eutsi behar zaie. Epe ertainera zerga tasaren igoera aztertu beharko litzateke, ekonomia pixka bat berpizten hasten denean. Zein zerga? Dirua biltzeko ahalmen handia dutenak: errenta, BEZa eta sozietate zerga».


San Pedrok ez du Eusko Labelen arraun egingo datorren sasoian

Libia ez da Eusko Label ligan arituko datorren denboraldian. Atzo eta herenegun lehiatu zituzten igoerarako play-offak Bermeo eta Portugaleten, hurrenez hurren, eta bi jardunaldiekin laugarren sailkatu dira sanpedrotarrak, igoerarako lehian ari ziren bosten arten.

Bermeoko lehen estropadan azken-aurren egin izanagatik, igotzeko bi txarteletako bat eskuratzeko aukera gutxirekin abiatu zen Libia Portugaletera. Hori horrela izanda ere, aurreko egunean egin bezala, arraun eremua morez jantzi zuten zaleek, hutsik egin gabe.

Lekittarra eta Samertolameu nagusitu ziren bi jardunaldietan. Merezitako igoera, galiziarrena, eta sufrituriko jarraipena, bizkaitarrena. Bakoitzak estropada bana irabazita bederatzi puntutan berdinduta bukatu badute ere, larunbatean Lekittarrak lorturiko abantailak (16 segundoko errenta galiziarrekiko) garaipena eman die horiei.

Atzetik, Bueu Teccarsa izan da hirugarrena, sei punturekin; San Pedro laugarren, hiru punturekin, eta azken postuan Pedreña, pasaitarrekin puntutan berdinduta, baina denbora okerragoarekin. Jarraian, bi estropadetako emaitzak eta azken sailkapena.

Lehen jardunaldia

1. Lekittarra. 20:59:78.

2. Samertolameu. 21:15:94.

3. Bueu. 21:18:58.

4. San Pedro. 21:26:08.

5. Pedreña. 21:26:98.

Bigarren jardunaldia

1. Samertolameu. 20:00:06.

2. Lekittarra. 20:02:36.

3. Bueu. 20:03:84.

4. Pedreña. 20:11:86.

5. San Pedro. 20:12:30.

Sailkapen orokorra

1. Lekittarra. Puntuak 9. 41:02:14.

2. Samertolameu. Puntuak 9. 41:16:00.

3. Bueu. Puntuak 6. 41:22:42.

4. San Pedro. Puntuak 3. 41:38:38.

5. Pedreña. Puntuak 3. 41:38:84.

Sasoi hobeezina egin ondoren, KAE 1en garaile bukatuta, mereziriko atsedenerako garaia heldu zaie orain sanpedrotarrei. Bereziki eskertuta agertu da kluba herritarrekin, bi jardunaldietan autobusak bete baitzituzten. Argazkietan ikus daiteke (Sanpedrotarra AE-renak dira) babes hori.


Leire Gotxi: "Kale musikariei ere txartelarekin ordaintzen diete Erresuma Batuan"

Londresen bizi da Leire Gotxi, eta kalean abesten du. Londresen 45 minutuko txandak izaten ditu kale-musikari bakoitzak, eta Isabel IIaren jubileuko ospakizunak musikarientzat egun oso onak izan direla aitortu digu "Faktoria"n.

Leire Gotxi bermeotarrak musika magisteritza ikasi zuen Euskal Herrian eta konposizioa gero Londresen. Bertan bizi da geroztik, eta kalean aritzen da gitarra hartuta, kantuan. Londresko Udalak kalean aritu nahi duten artista eta musikarientzat antolatuta daukan banaketaren arabera, lizentzia eskuratu eta 45 minutuko txandak errespetatu behar izaten dituzte. Musikatik bizitzea lortu du Gotxik.


Libre geratu dira atzo Donostian Voxeko mitinaren ostean atxilotutako bi pertsonak

Javier Ortega Smitek Loiolan egin zuen ekitaldiaren harira, liskarrak izan ziren talde anfaxisten eta Ertzaintzaren artean, eta bi pertsona atxilotu zituzten.

Aske geratu dira atzo Donostian Voxen mitinaren ostean izan ziren liskarren baitan atxilotu zituzten bi pertsonak, epailearen aurretik igaro ostean.

Mitina 21:00ak aldera amaitu zen, eta orduan hasi ziren istiluak. Une horretan, Voxeko agintari batzuk, tartean Javier Ortega Smith idazkari nagusia eta Maria Perez uztailaren 12ko hauteskundeetarako hautagaia, ekitaldiko lekutik alde egiten hasi zirenean - Ertzaintzak babestuta- talde antifaxistako kideek objektuak jaurti zizkieten. Voxeko kideek euritakoak erabili zituzten euren burua babesteko.

Poliziak manifestarien aurka kargatu zuen eta bi pertsona atxilotu zituzten.

Segurtasun Sailak jakitera eman duenez, bi atxilotuak epailearen aurretik igaro dira gaur goizean eta aske geratu dira, epaiketa zain.


Bizkaiko Batzar Nagusiek oniritzia eman diote Usansolo udalerri bilakatzeari

EAJ, EH Bildu eta Elkarrekin Podemos alde agertu dira. PSE-EEk kontrako botoa eman du, eta PPk abstentziora jo du. Eneko Anduezak iragarri du litekeena dela Espainiak helegitea jartzea Bizkaiko Batzar Nagusietako erabakiari


'The Power of The Dog' eta 'West Side Story' garaile, inoizko Urrezko Globorik polemikoenetan

Telebistarik gabeko gala batean eta zinema munduak bizkarra emanda banatu dituzte Hollywoodeko atzerriko prentsaren sariak

Aspalditik zetorren polemika. Hollywoodeko Atzerriko Prentsaren Elkartea (HFPA) behin baino gehiagotan salatu dute aniztasunik ezagatik, baita ustelkeriagatik ere. Eta aurten boikota izan du ordainean. HFPAk banatzen dituen Urrezko Globoak Oscar sarien atarikorik garrantzitsuenak izaten dira, faborito nagusiak bideratzen dituztenak, baina aurten telebistaren eta zinema munduaren bozgorailurik gabe banatu dituzte. Gala Los Angelesko (AEB) Beverly Hilton hotelean egin dute, baina ateak itxita. Telebista kamerarik, alfonbra gorririk, gonbidaturik, izarrik eta akreditatutako prentsarik gabe.

Gauzak horrela, The Power of The Dog westerna eta West Side Story musikala nabarmendu dira Urrezko Globoen palmaresean, biek ala biek hiru sari eskuratuta. The Power of The Dog-ek garaikur hauek irabazi ditu: film dramatikorik onenarentzakoa, zuzendaririk onenarentzakoa (Jane Campion) eta taldeko gizonezko aktorerik onenarentzakoa (Kodi Smit-McPhee).

Steven Spielbergek zuzendutako filmak ere hiru Urrezko Globo eskuratu ditu: komedia edo musikalik onena, emakumezko aktorerik onena (Rachel Zegler) eta taldeko emakumezko aktorerik onena (Ariana DeBose).

Interpretazioei dagokienez, benetako bi pertsonaiaren azalean jarri diren Hollywoodeko bi izar saritu dituzte Urrezko Globoek. Emakumezko aktorerik onena Nicole Kidman izan da, Being The Ricardos filmean egindako lanagatik. Film horretan, Lucille Ball telebistako izarra izan zenaren rola bete du Zeelanda Berriko aktoreak. Gizonezko aktorerik onenaren saria, berriz, Will Smithentzat izan da, King Richard filmagatik. Venus eta Serena Williams tenis jokalarien aitaren rola jokatu du Smithek film horretan.

Komedia edo musikaleko gizonezko aktorerik onenaren Urrezko Globoa, bestalde, Andrew Garfieldek jaso du, Tick, Tick… Boom! filmagatik.

Ingelesez besteko filmik onenaren saria Ryusuke Hamaguchiren Drive My Car-entzat izan da.

Soinu bandarik onenaren saria eskuratzeko hautagaien artean Alberto Iglesias donostiarra zegoen, Madres paralelas filmarentzat egindako lanagatik, baina, azkenean, Urrezko Globoa Hans Zimmerrentzat izan da (Dune).

'Succession' eta 'Hacks' telebista sarietan garaile

Oscarrek ez bezala, Urrezko Globoek telebistako ekoizpena ere aitortzen dute, eta, aurten, HBO katea izan da, berriro ere, garaile nagusia. Succession-en bigarren denboraldiak telesail dramatikorik onenaren saria jaso du, eta baita interpretazioari lotutako beste bi ere: Jeremy Strong (gizonezko aktorea) eta Sarah Snook (taldeko emakumezko aktorea). Kate bereko Hacks telesaila, berriz, komediazko telesaili onena izendatu dute, eta serie horretan egindako lanagatik emakumezko aktorerik onenaren saria bereganatu du Jean Smartek.


Garridok bigarren urrea eskuratu du Eslovakian

Tolosaldea IKTko igerilariak 100 metro bizkar estiloan 1'02''28 denbora egin du, Euskadiko errekor absolutua ezarriz. Espainiako estatuan 15 urtekoen artean ere berea da errekorra.

Tolosaldea IKT taldeko Nahia Garrido Malvar igerilaria infantil mailako Europako FOJE (Festival Olímpico de la Juventud Europea) txapelketan ari da parte hartzen. 100 metroko bizkar igeriketa proban lehenengo tokian sailkatzea lortu du 1'02''28 denbora eginez, eta honenbestez, Euskadiko errekorra ezarri du kategoria horretan. Bigarren urrezko domina jantzi du eskualdeko igerilariak 200 metro bizkar estiloan ere irabazi baitzuen urrezko domina asteartean.

Bide batez, Garridok 4x100 metroko proban ere parte hartu du, erreleboka. Tximeleta estiloan aritu da IKTko igerilaria eta Espainiako taldeak zilarra lortu du proba horretan.

Jaialdi Olinpikoan selekzioka jarduten dute gazteek kirol ezberdinetan. Espainiakoak euren selekzioan parte hartu duten kirolarien artean onena izendatu du eta gaurko itxiera ekitaldian bandera eramango du Garridok.

Europako onenak

Europako Gaztediaren Jaialdi Olinpikoa Eslovakiako Banska Bystrica hirian egiten ari dira. 14 eta 18 urte arteko Europako kirolari onenak parte hartzen ari dira. Espainiako Igeriketa Federazioak 16 igerilari deitu ditu eta euskal herritar bakarra Tolosaldea IKT taldeko igerilaria.

Europako Gaztediaren Jaialdi Olinpikoa 1990ean sortu zen, Europako Batzorde Olinpikoen Elkarteen eskutik. Europako kirolari gazteei zuzendutako ekitaldi nagusia da. Bi urtean behin egiten da, neguan eta udan.


Gau Beltza jendetsua ospatu dute plaza eta kaleetan barrena

Gau Beltza jendetsua ospatu dute Andoaingo kaleetan, ilunabarrean. Txalaparta, antzezlan laburra, Urki dantza taldea eta txokolate-jatea egin dute Goikoplazan. Ondoren, "Akerrak okerrak" kalejirari ekin diote, eta Etxeberrietako plazara abiatu dira. Irunberri elkartean "Beldurraren pasabide"tik igaro ostean iritsi dira Etxeberrietara. Bertan, taloa jatearekin batera, Zezen-suzkoa atera da. Argazki-bilduma, ikusgai:


Zozkatu du Karkarak Kalakaren produktu sorta

Kalakaren 'Lotura askatu' poltsa, 'Emariak' koadernoa eta 'Emariak' liburua zozkatu ditu Karkarak, eta irabazlea Ane Gurrutxaga Roteta izan da.

Asteartea, martxoak 8, Emakumeen Nazioarteko Eguna izan zen, eta data bereziaren harira, Karkarak Kalakaren produktu sorta bat zozkatu du bazkideen artean: Lotura askatu poltsa, Emariak koadernoa eta Emariak liburua. Zozketan parte hartu duten bazkideen artean zozketa egin ondoren, Ane Gurrutxaga Roteta izan da irabazlea. Karkara jarriko da harremanetan irabazlearekin.


Hitzaro elkarteak irteera antolatu du Legazpira

ORDIZIA // Hitzaro euskara elkarteak irteera antolatu du, datorren otsailaren 25erako. Mirandaola, langileen ibilbidea eta Txillida lantokia ezagutuko dituzte. Parte hartzeko, otsailaren 18a baino lehen izena eman behar da. Irteeraren prezioa 5 euro. Mintzalagunentzat, AEK-ko ikasleentzat eta Hitzaroko bazkideentzat doakoa da.


Bere denbora hobetuta bueltatu da Malagatik Enaitz Sagasta igerilaria

Infantil mailako Espainiako txapelketan lehiatu da Aloña Mendiko Unaitz Sagasta igerilaria eta bere denbora hobetuta bueltatu da: 1:02:55 egin du 100 metro bizkar estiloan, 50 metroko igerilekuan.

Egubakoitzetik domekara bitartean izan da txapelketa, Malagako Inacua instalazioan, eta oñatiarra, Aloña Mendiren izenean, domekako proban lehiatu da: 100 metro bizkar estiloan. "Sailkapen orokorrean 11. postua lortu du eta bere adinekoen artean, 8.ena. Baina bere denbora hobetu du eta hori da pozgarria. Sorbalda lesionatuta du eta ez etortzekotan ere egon zen, baina txartela lortuta zuen eta parte hartzea erabaki azkenean. Azken entrenamenduak batez ere aletekin bakarrik egin ditu", dio entrenatzaileak, Josune Odriozolak.


Ikuskizuna

'Lof-ladies on fight' ikuskizuna, Eva Guerreroren zuzendaritzapean, Leidorren.


Udazkeneko kultura egitarauko lehena, Baraibarko ibilaldia

ZALDIBIA // Santa Fe jaiak bertan behera uztea erabaki ondoren, harako diru sailarekin kultura ekitaldiak antolatuko dituzte Zaldibian, udazkenerako. Lehenbiziko saioa Baraibardik (Nafarroa) Zaldibiara egin ohiden mendi irteera izango da, Gailurrerantz taldeak antolatuta. Igandean egingo dute. Autotxokeak, bestetik, astelehenera arte egongo dira eskola ondoan.


Zinea: 'Aprendiz de gigoló'

Soreasu antzokian izango da.


Hegoaldean 150 lan ikuskatzaile falta direla salatu dute sindikatuek

Bilerak eskatu dizkiete Eusko Jaurlaritzari eta Nafarroako Gobernuari, prekaritateaz hitz egiteko


Iban Garate: "Asko asetu nauen lana izan da 'Faktoria'-ko esatari izatea"

Irratizalea da Iban Garate (Azkoitia, 1982), eta urteetan telebistan eta zineman aritu eta gero, irrati esatari gisa aritu da uda honetan, Euskadi Irratiko Faktoria saioan, Oihane Yustos kazetariarekin batera. Hiru hilabete igaro ditu irratian lanean, eta esperientzia berriaz hitz egin du HITZA-rekin. Zer moduz joan zaizu uda Faktoria-n? Oso ondo. Oso esperientzia ona izan da, batez ere sekula irratirik egin gabe nengoelako. Berria izan da zentzu horretan, eta erronka bat ere izan da. Komunikabideetan, orain arte, batez ere telebistan aritu naiz. Telebista eta irratia egoitza berean daude EITBn, eta beti han ikusten nuen irratia, eta neure buruari ere esana nion seguruenik egingo nuela hori ere. Espero ez nuen une batean etorri zait aukera, eta zalantza handirik ez dut izan. Erronka profesional bat zen, eta aspalditik halako erronkarik eduki izan gabe nengoen, telebistan behintzat. Irratian lan egiteko modua ikasi ahal izan dut, telebistaren aldean desberdina delako. Arinagoa da, eta norberak gauza gehiago egin behar ditu bere kabuz. Asko asetu nauen lana izan da, nahiz eta uda lanean igaro behar izan dudan. Gustura al zaude emandakoarekin? Neure buruarekin oso zorrotza naiz. Asko dago hobetzeko, baina gure helburua entretenitzea zen, eta hori bete dugula uste dut. Mezu hori jaso dut. Erronka txiki bat ere bagenuen lehiaketa baten inguruan; jendeak irratira telefonoz deitzeko ohitura galdu egin da, eta modu batean hori berreskuratu egin dugula ere uste dut. Magazin bat gidatu duzu. Eroso sentitu al zara formatu horretan? Magazinak entretenimendua eta informazioa uztartzen ditu. Faktoriaren lehen zatia informazio alorrekoa da, eta bigarrena entretenimenduari dagokiona. Orain arte entretenimendua egin izan dut, eta orain informazioa probatzeko aukera izan dut. Eroso sentitu naiz, entretenimendua egiten duenak ez duelako zertan hori bakarrik egiten jakin. Eta gustatu al zaizu informazioaren alorra? Informazioa betidanik gustatu izan zait. Egia da elkarrizketa sakonak egiteko gaurkotasunari oso lotuta egon behar duzula. Informazioa lantzen duzunean hala egoten zara, baina entretenimenduarekin beharbada alde batera uzten duzu hori. Gaiak jarraitzen dituzu, baina bizitza pertsonalean jarraitzen ditugun neurrian. Hor murgilduta ez bazaude zaila da elkarrizketa sakon bat egitea. Dena den, oraingoan batez ere entretenimendua landu dut, eta zentzu horretan ez dut estuasunik izan. Froga bat izan da niretzako, informazioaren alorrean hanka bat sartzeko. Irratian aurreneko aldiz aritzeaz gain, zuzenekoan aritu zara. Horrek presio gehiago eragin al dizu? Zuzenekoa beti da berezia zentzu horretan, baina irratian ia guztia egiten da hala. Irratian ez bezala, telebistan irudia ere badago, eta oso garrantzitsua da eszenaratzea. Irratian, askatasun gehiago daukazu, musika jartzean deskonektatu edo ondokoarekin hitz egin dezakezulako. Beraz, irratiko zuzenekoak ez du telebistakoak baino beldur gehiago ematen. Irratian, zailena da saio oso bat euskaraz betetzea, hitz egin behar dizun horrek ere euskaraz egitea eta egunero gai desberdinak ateratzea da zailena. Gainera, denok dakigu udan ez dela gai askorik izaten. Horiek izan dira nire erronka nagusiak. Lana egiterakoan salto handia antzeman al duzu telebistatik irratira? Telebistan lana banatuta dago, eta bakoitzak oso ondo daki zein den bere egitekoa. Telebista saio bat egiteko behar den jende kopuruarekin, irratiak urte osoko programazioa egin lezake. Irratian, ia guztia norberak egiten du, eta saltorik handiena hori izan da. Batez ere aurkezle lanetara ohituta nengoen orain arte, baina oraingo lana izan da gaiak bilatu, telefonoa hartu eta elkarrizketak lotu eta eszenaratzea. Inguruan lagun oso onak eduki ditut, asko lagundu didate. Aurreneko astea gogorra izaten da denentzat, eta niretzat ere ez da errazan izan. Askok diote irratiak baduela halako xarma berezi bat. Zuk ere hala sentitu al duzu? Irratia asko entzuten nuen lehendik ere, eta aitortzen nion magia berezi bat bazuela. Irratiak desagertu egin behar zuela zirudien, inguruan sortu diren medioengatik. Baina guztiak dira elkarrekiko osagarriak, eta irratiak daukan abiadurarik besteek ez dute. Horregatik dauka irratiak xarma. Gainera, badu ospe bat, beste askok galdu egin dutena. Irratian gaiak sosegu gehiagorekin jorratzen dira, eta elkarrizketatzaileak ere errazago animatzen dira hitz egitera, irudiaren kontuagatik. Askotan, izen handiko pertsonak erakartzen ditu irratiak. Aurrera begira, proiekturik baduzu? ETB 1ek talent show bat hasiko du urria inguruan, eta hura aurkeztuko dut. Abesten duten taldeen inguruko saioa da.


Dantzaren magia taula gainera

Hamar urte bete berritan, Haatik dantza konpainiak obra berri bat prestatu du, Ur bizitan izenekoa eta benetako gertaeretan oinarrituta. Tolosako Leidor aretoan izango da estreinaldia.

Haatik dantza konpainiak Ur bizitan ikuskizuna estreinatuko du martxoaren 11n, 20:30ean, Tolosako Leidor aretoan. 2020an sortu zen ikuskizuna egiteko ideia. Aiert Beobide konpainiako zuzendariaren familiarteko batzuk Martuteneko baserri batean bizi ziren, Urumearen ertzean, eta baserri hartatik alde egin behar izan zuten beste batera lehenik, eta gero handik ere mugitu behar izan zuten. Arrazoi ezberdinak izan ziren: lehenengoan, Urumea ertzean bizi zirenekoan, ibaiak gainezka egiten zuenean, urak baserria hartzen zuelako. Bigarren aldian, alde egin behar izan zuten bere etxearen gainetik autobia bat egin behar zutelako. Bizipen horietatik abiatuta, sortu zitzaien ideia, nola naturagune batean bizi den familia batek bi aldiz alde egin behar izan duen etxetik. Hortik Ur ikuskizuna sortu zuten, hogei minutu inguruko pieza, kalean egitekoa, eta ondoren sortu zuten Ur bizitan obra luzeagoa.

Beobidek eta produkzio lanetan aritzen den Iurre Aranburuk ideia garbi izan ondoren, gidoia prestatzea izan zuten hurrengo pausoa eta Koldo Izagirre idazlearengana jo zuten gomendio eske, ea norbaiten izena emango ote zien. «Ezusteko handia hartu zuten Koldok erantzun zienean berak zuela interesa gidoia idazteko», esan du Irati Sorondo dantzari tolosarrak. «Batetik, gaia gustatu zitzaiolako, eta, bestetik, dantzarako inoiz ez zuelako sortu».

Irati Sorondo: «Dantzan ari garen bitartean, tarteka baditugu esaldi batzuk»

Hain justu, hitzak bere lekua izango du ikuskizunean, eta dantzariek lehenengo aldiz hitz egingo dute obra batean. «Dantzan ari garen bitartean, tarteka baditugu esaldi batzuk, eta lehenengo aldia izanik ez da erraza izan», esan du Iñigo Etxeberria dantzari ibartarrak, eta Sorondok gaineratu: «Gidoia nahiko luzea da, oso zehatza eta poetikoa da, kontakizun osoa dago bertan. Kontakizun horretatik zati batzuk aukeratu ditugu eta dantzariak goaz zati horiek esaten emanaldian zehar». Testu horiek ikusleari lagundu egiten diote kontakizuna gehiago ulertzen. «Testuak esaterakoan Olatz Beobideren laguntza izan dugu, obraren zuzendari laguntzailearena, eta ikaragarri lagundu digu, baina oraindik lantzeko arlo bat dugu hor».

Beste alde berezi bat ere badu obra honek konpainiarentzat, musika zuzenean egongo baita. «Musikarekin lan egin izan dugu beste emanaldi batzuetan, baina ez ditugu gure emanaldi propio batean musikariak izan oholtza gainean», esan du Sorondok. «Luxua da hor ondoan izateak. Gainera hiru musikari oso onak dira: Javi Perez pianoan, Manu Gaigne perkusioan eta Iñaki Diez akordeoian. Egia da horrek ere obra guztia josteko lan estra bat suposatu digula». Ikuskizunerako musika Pascal Gaignek sortu du.

Koreografiaren aldetik ere badu bere berezitasuna Ur bizitan obrak. Mugimendu batzuk sortu eta landu dituzte bereziki ura eta zuhaitzen adarrak azaltzeko. «Urtean zehar Haatikek duen beste proiektuetako bat Hik Dantza da, eta hor ikastaro ezberdinak antolatzen dira. Ikastaro horietan landutako eta ikasitakoak erabili ditugu eta asko lagundu digute mugimendu eta forma horiek sortzerakoan», esan du Etxeberriak.

Eskualdeko dantzariak

Haatik konpainiakoek Errenteriako Niessen eraikinean dagoen Dantzagunean egiten dituzte entseguak, baina dantzari gehienak Tolosaldekoak dira. Obra honetan bost dantzari aritzen dira oholtza gainean: Iñigo Etxeberria eta Irati Sorondoz gain, Amaiur Luluaga anoetarra, Jon Arsuaga billabonatarra eta Libe Sukia zaldibiarra. Beste bi dantzari ere badaude konpainian, Nagore Zabala eta Leire Romero ibartarrak. Zabala lesio batetik osatzen ari da, eta Romerok parte hartu du sorkuntza prozesuan, eta ordezko bezala dago. «Garrantzitsua izaten da norbait ordezko bezala izatea, badaezpada», esan du Sorondok.

Estreinaldia Tolosako Leidor aretoan egingo dute, eta lehen aldia izango da estreinako emanaldia bertan egiten dutela. «Tolosar bezala niri ilusio handia egiten dit, eta aldi berean, gainera gertuko jende asko etorriko da ikustera, eta horrek urduritasun estra bat sortzen dit», esan du Sorondok. Etxeberriak gaineratu duenez, «Leidor areto handia da, eta Iratik esan duen moduan, gertuko jende gehien etorriko den emanaldia izan daiteke. Espero dugu ahal den gehien betetzea». Sarrerak hamar euroko kostua du eta bi dantzariek jendeari animatzen diote bertara joatera.

Iñigo Etxeberria: «Gorputza eta burua beste norabait eramaten dizun jarduera batek asko ematen dizu»

Aurrestreinaldia Urnietan egin zuten otsailaren 13an. «Asko balio izaten du aurrestreinaldiak», esan du Sorondok. «Lehenengo aldia da taula gainean jartzen duzula proiektu hori, eta lehenengo aldia jendearen erreakzioa eta iritzia jasotzen duzula. Aldi berean, kontuan izanik aurrestreinaldia dela, eta gauzak gertatu daitezkeela, balio dizu gauza batek ez duela funtzionatzen ikusteko edo zertan hobetu dezakegun gehiago jabetzeko». Etxeberriak gaineratu duenez, «estreinaldia bitarte hilabete izango dugu, beharrezko gauzak fintzeko».

Dagoeneko emanaldi batzuk badituzte lotuta, hamar inguru, eta hori horrela izatea eskertzekoa dela dio Sorondok. «Ikusten duzu konfiantza puntu bat dagoela konpainiarengan, eta badagoela interesa. Guretzako hori oso handia da». Emanaldi motaren arabera, udan edo neguan zehar izaten dituzte saio gehiago. «Adibidez, Errimak bi oinetan udaran asko egin da, aukera ematen duelako aretoetan zein kalean egiteko. Ur bizitan antzokiko emanaldia izanik, udaran egitea zailagoa da, normalean kanpoaldean gehiago egiten delako», esan du Etxeberriak. Ur ikuskizuna kalean egitekoa denez, aukera ikusten dute udan zehar emanaldi gehiago izateko.

Izan ere, konpainiak ez baitu obra bat bakarrik eskaintzen, menu zabalagoa izaten dute. Horrek ere eragiten die obrak tartekatu behar izatea, eta obra bakoitzeko entseguak egitea. «Zorionez gorputzak memoria ona dauka, eta normalean prestatzen hasten garenean segituan gogoratzen zara egitean ari zarenaz», esan du Sorondok. «Martxoan badugu obra bateko emanaldi bat goizean eta beste batena arratsaldean, eta hor kontzentrazio handia behar izaten da». Inprobisaziorako ez dute tarte handia izaten, Etxeberriak dionez: «Bakarka dantza egitea tokatzen zaizunean, komatxo artean nahi duzuna egin dezakezu, baina taldean eta denak batera ari garenean ez dago inprobisaziorako tokirik».

Hamar urte bete ditu konpainiak, eta bertan zortzi urte daramatza Sorondok, eta sei urte Etxeberriak. Haatiken parte izateak Sorondori «asko» ematen diola esan du: «Satisfazio handia da, baina baita ordu asko eskaintzea eta sakrifizioak ere. Inguruko jendearekin egoteko orduak kentzea, oporretatik, festak... Baina ematen duenak ez dauka preziorik». Etxeberriak antzeko iritzia du: «Lana da, orduak dira, baina asko ikasi dut. Dantzan egiten ari naizen ia guztia hemen ikasi dut, beraz, eman ere asko egiten du». Sorondok konpainia familia bat bezala dela dio: «Gozamena da elkarrekin lan egitea. Presio handiarekin egon gara oraintxe, eta ordu asko pasa ditugu elkarrekin, eta ez dugu izan ezta haserre txiki bat ere. Tentsio handiarekin geunden, baina gure artean primeran moldatu gara. Familia giroan gaudela sentitzen gara».

Dantza «pasioa» da Sorondorentzat: «Horregatik eskaini dizkiot hainbeste ordu, ematen didana berezia delako. Nire eguneroko arazoak alde batera utzi eta burua txuri uzteko aukera ematen dit, eta gorputza beste norabait eramatea». Etxeberriak gaineratu duenez, «gorputza eta burua beste norabait eramaten dizun jarduera batek asko ematen dizu».

Ohiko entseguak astean bi aldiz eta hiru ordukoak egiten dituzte, baina obra berria prestatzeko bi egonaldi egin dituzte Urnietako Sarobe antzokian, astebetekoak. «Batez ere azken egonaldian ordu asko sartu ditugu», esan du Etxeberriak. «Gauean berandu arte egon gara eta beharrezkoa izan da lan hori obra ondo prestatzeko. Dantzari bakoitzak bere lana du, gehienak irakasleak gara, eta aste horretan etxea lo egiteko bakarrik zapaltzen genuen».

Dantza ez bada ere bere bizimodua, kalitate handiko ikuskizunak eskaintzen dituzte Haatikeko dantzariek. «Uste dut esan daitekeela dantza aldetik hazi garela», esan du Sorondok. «Oraindik badugu lana, baina hasi ginen puntutik gaur egunera arte lana egin dugu, eta hori ikusten dela esan daiteke. Eboluzio bat izan du konpainiak». Etxeberriak azaldu duenez, «nahiz profesionalak ez izan, esan daiteke ez dugula egiten edozein herriko dantza talde batek egingo lukeen emanaldi bat, zerbait landuagoa dela esan daiteke». Hasieran euskal dantzan izan zuen oinarria Haatik konpainiak, dantzari guztien ibilbidea hortik zetorrelako. Taldeak izan duen eboluzio hori tarteko, ikuskizun berria dantza garaikidearen estiloan kokatu daiteke.


Zirimarari buruzko ate irekien saioak

Zirimara Aginagan:

Ordua: 16:45-18:15


Eider Mendoza: "Txertoei esker ez daukagu une honetan kutsatutako egoiliarrik Gipuzkoan"

Gipuzkoako Gobernantza diputatuak eta bozermaileak jakitera eman duenez, lurraldeko egoilarren % 97k txertoaren hirugarren dosia jasoa dute jada. Une honetan, zazpi egoitzetako bederatzi langile daude kutsatuta, baina egoiliarrik ez.


Mikel Ayestaran: "Siriako muga alboan muturreko egoera da"

Turkiako erreskate taldeak ari dira bakar bakarrik lanean. Turkiako mendi federazioko trebatutako taldeak ari dira erreskate lanak egiten Hatayn.


Espainiako Futbol Federazioa ere pertsonatu egingo da Negreira auzian

Bartzelonako Instrukzioko 1 zenbakiko Epaitegiak Bartzelonak Enriquez Negreira Epaileen Batzorde Teknikoko presidenteorde ohiari egindako ordainketengatik Fiskaltzak jarritako salaketa tramitera onartu du; biharamunean, Espainiako Futbol Federazioak auzian pertsonatuko dela iragarri du.

Espainiako Futbol Federazioak (EFF) Negreira auziko prozeduran parte hartuko duela iragarri du, "Bartzelonako Instrukzioko 1 zenbakiko Epaitegiak Jose Maria Enriquez Negreira Epaileen Batzorde Teknikoko presidenteorde ohiari Bartzelona taldeak egindako ordainketengatik Fiskaltzak jarritako salaketa tramitera onartu ondoren".

EFFk ohar ofizial batean jakinarazi duenez, "UEFAko Osotasun zuzendariari bidali dizkio Federazioaren Osotasun Sailaren txostena, bai eta idazkiaren euskarri den dokumentazio guztia ere".

EFFren esanetan, hasiera-hasieratik ari da lankidetzan agintari eskudunekin "egungo kudeaketa taldea baino lehenagokoak diren gertakari horiei buruzko ikerketa ahalik eta gehien errazteko".

Aipatu oharrak jasotzen duenez, EFFk UEFAri jakinarazi dio auzi honetan "parte hartuko" duela. Era berean, adierazten du Osotasun Sailak egindako txostena Kirol Kontseilu Gorenari helarazi zaiola, eta kopia bana bidali zaiela Bartzelonari eta Epaileen Batzorde Teknikoari".

Federazioak berretsi du "konpromiso eztabaidaezina" duela auziarekin lotuta; hori frogatzeko, gogora ekarri du barne ikerketa abiatu zuela "auziaren berri izan bezain laster".

Espainiako Futbol Federazioak nabarmendu du "une oro laguntza emateko prest" dagoela. Asmoa da "amaieraraino" iristea, eta, halaber, eskatu du "behar den eta gomendagarria den lasaitasuna", epaileen kolektiboarekiko sortutako amorru giroa baretzeko".

Federazioak eskertu egin du epaileak Epaileen Batzorde Teknikoaren inguruan batuta egotea; izan ere, Batzordeak Bildu egiten ditu "futbol profesionalean egun lanean dabiltzan epaile guztiak".


Gaur hasiko dira Dantzan Bilaka koreografia jardunaldiak

Askotariko mugimendu hizkuntzak nahasten dituzten lanak aurkeztuko dituzte parte hartzaileek. Igandera arte iraungo dute, eta Bilboko Alondegian izango dira

«Lan koreografikoen prozesuak partekatzeko esparru bat» dira Dantzan Bilaka aurkezpen jardunaldiak. Hala azaldu dute Maia Villot eta Angela Millano batzorde artistikoko kideek. Duela lau urte egin zituzten lehen aldiz dantza sorkuntza sustatzeko topaketak, eta «oso aberasgarriak» izan direla ziurtatu dute. Artistek emanaldien aurretik egiten dituzten formakuntza saioek, gainera, «komunitatea sortzen» laguntzen dute, askotariko diziplinek eta kolaboratzaileek bat egiten dutelako. Gaurtik igandera izango dira emanaldiak, Bilboko Alondegian.

Natalia Garcia Muro, Eire Larrea Alonso, Izarne Oiarzabal, Ander Fernandez, Dacil Wijkstrom, dpvillanueva eta Oihana Altube, eta Ane Zapirain Gorostegi artistek aurkeztuko dituzte beren obrak. Dantza oinarri hartuta sortu badituzte ere, guztiek ez dute koreografia itxura hartuko. «Izarne Oiarzabalek, adibidez, audio bitartez erakutsiko digu bere lanaren emaitza», aurreratu du Millanok. Eire Larrea Alonsok, berriz, emakume eskalatzaileen kolaborazioarekin sortu duen lana aurkeztuko du. «Tailerretan egin daitekeen guztia sortua dagoela uste dugu batzuetan, baina, bat-batean, koreografo berri bat etorri eta zerbait berria erakusten digu», onartu du Villotek.

19:00etan eta 20:00etan izango dira gaurko ikuskizunak; 16:30ean, 17:30ean eta 18:30ean izango dira larunbatekoak; eta 16:30ean eta 17:30ean igandekoak.

Aurtengo lanak aurkezteaz gain, Carolina Campos artistaren Ko-laguntza praktikak izeneko tailerrean parte hartzeko aukera izango dute bai koreografoek, bai publikoak. Hausnarketa saioak izango direnez, emanaldi guztietara joateko konpromisoaz eman behar du izena ikusleak. Koreografoekiko errespetu kontua da: «Aintzat hartu behar da ikasle gehienen lehenengo lana izango dela, eta entseguetan eta praktiketan murgilduak egongo direla».

Hainbat berrikuntza

Koreografoek materialak gehitu edo ezabatu ditzaten Dantzan Bilaka jardunaldien webgunea sortu zuten iaz. Batzorde artistikoak hartu zuen erabakia eta aurten ere zeozer berezia egiteko helburua bete dute. «Lorea Alfarok diseinatutako poster bat eman diegu. Gutxieneko informazioa ematen die, behar baino urduriago jar ez daitezen», kontatu du Villotek. «Posterra jardunaldietako oroigarri ere izatea nahi dugu, zaborretara bota ordez, etxean zintzilikatu edo gordetzeko».

Horrez gain, eskaintzen dieten diru laguntza eskuratu ahal izateko, jardunaldietan antolatu dituzten jarduera guztietara joan beharko dute parte hartzaileek. Emanaldien aurretik jaso dituzten formakuntza saioak dira jarduera horien adibide nagusiak, Ibon Salvador eta Mar Medina izan dituzte irakasle. «Mendian formakuntza saio bat egiteko eskatu zigun Mar Medinak. Inoiz ikusi ez ditugun gauzak gertatu ziren bertan», adierazi du Millanok.


Kabiak kudeatzen du Andoaingo adinekoen egoitza

Andoaingo egoitzan, egun, 90 egoiliar bizi dira, eta 87 langilek egiten dute lan bertan.

2017ko urriaren 26an Andoaingo Udalak egin zuen osoko batzarraldian, San Joan Bataiatzailea adineko egoitza Kabia sarean sartzeko egitasmoa onetsi zuen. Andoain Udalak eta Gipuzkoako Foru Aldundiak hitzarmena sinatzea adostu zuten, aho batez. Horrela, 2018ko urtarrilaz geroztik, Foru Aldundiak kudeatzen du egoitza Kabia organismo autonomoaren eskutik. Hitzarmenaren arabera, Udalak Foru Aldundiari doan laga zizkion egoitza eta bere baitan dauden departamentuak; horretarako, baina, hainbat baldintza ezarri ziren etorkizunean bete zitezen. Besteak beste: bertako langileek lan baldintzatan ez dezatela okerrera egin, egoitzak jarduera berbera eskaintzen jarraitzea, eta egungo lan poltsa errespetatzea.

Apartamentu tutelatuak

San Juan Bataiatzailea Egoitzara itsatsita dauden apartamentu tutelatuetan, berriz, zazpi egoiliar bizi dira; langile batek egiten du lan bertan. Horren kudekatea Udalaren Gizarte Zerbitzuak darama.


Ana Carcamok Espainiako Master 55 Maratoi Txapelketa irabazi du

Espainiako Maratoiko Masterren Txapelketa jokatu da asteburuan, Kanaria Handian, Maspalomaseko Maratoian. Xeye atletismo taldeko azkoitiarra Espainiako txapelduna izan da 55 Master kategorian.

Ana Carcamo azkoitiarrak eta Xeye atletismo taldeko kideak maratoian Espainiako txapelketa irabazi du. Atzo, igandea, jokatu ziren Espainiako maratoiko master kategoriakoen txapelketak Kanaria Handian, Maspalomaseko Maratoiaren lehen edizioaren barruan. Atleta azkoitiarrak 55 Master kategoriako txapela lortu zuen, lasterketa 03:58:37 denboran bukatuta. Korrikalariak aitortu duenez, "lasterketan bero" handia egin zien, "25 eta 27 gradu artean". Txapela irabazteaz gainera, bere 29. maratoia osatu du Carcamok, eta "oso pozik" dago.


Igoera apala koronabirusaren datuetan: 78 positibo berri, eta %4,1eko tasa

Aste honetan koronabirus kasu berriak %40 murriztu dira aurreko asteko epe berarekin alderatuta. Atzo 132 gaixo zeuden ospitaleratuta ospitale-sareko zentroetan. Koronabirusarekin lotutako bederatzi ospitaleratze berri izan ziren, horietako hiru ZIUn. Atzo ez zen heriotzarik gertatu.

Nafarroan 78 kasu positibo berri izan ziren atzo, aurreko egunean baino hemezortzi gehiago, baina positibo tasa %5etik behera mantendu da. Atzo 1.886 proba egin zituzten foru erkidegoan, PCR eta antigenoen testen artean, eta horietatik 78k positibo eman zuten, %4,1.

Beraz, igoera apal bat izan da aurreko egunekin alderatuta, aste osoan oso datu baikorrak izan baitira. Atzo, esaterako, Nafarroak udaz geroztik izandako positibo tasarik txikiena erregistratu zen, %2,3, eta, halaber, astelehenean, uztailetik izandako positibo kopururik baxuena: 48 kasu.

Zonaldeka, Iruñean eta bere eskualdean kasu positiboen %59 izan ziren, Lizarran %5 eta Tuteran %12. Gainerako positiboak (%24) Nafarroako beste eremu batzuetan banatzen dira.

Ospitale-okupazioaren ikuspegitik, Osasunbidea-Nafarroako Osasun Zerbitzuak jakinarazi duenez, ospitaleratzeen eta alten balantzea egin ondoren, 132 pertsona daude Covid-19rekin ospitaleratuta (atzo baino lau gutxiago), horietako 24 ZIU lanpostuetan daude (atzoko kopuru bera) eta beste 21 etxeko ospitaleratzean (atzo baino hiru gehiago). Gainerakoak, 87 paziente, plantan daude (atzo baino zazpi gutxiago). Pertsona horiek guztiek positibo eman zuten PCR proba batean, infekzio hori izan edo ez ospitaleratzearen arrazoia, eta Covid-19 espazioak okupatzen dituzte.

Birusak eragindako infekzioen intzidentzia metatua 50.598 da Nafarroan.

2.000 dosi baino gehiago emanda

Txertaketari dagokionez, 2.011 dosi eman zituzten asteazken honetan, hau da, 47.220 txerto eman zituzten Nafarroan, orain arte jaso dituzten 55.065 txertoetatik. Orain arte, 18.131 lagunek hartu dute txertoa osorik, atzo 878k bigarren dosia jaso ostean.


NATOri ez

Gerra baten ankerkeriak amorrua pizten duela ulergarria da, baina horrek ez du erran nahi bururatzen zaigun lehen gauza botatzeko eskubidea dugunik, gutxiago oraindik gure hitzek oihartzun zabala badute.

Azken egunotan, Errusiaren eta Ukrainiaren arteko gerra dela eta, astakeria batzuk entzun ditut eta uste dut gerra ez dela aitzakia inork horrelakorik botatzeko. Horien artetik handiena, nire ustez, NATOren interbentzioa eskatzea da. Akaso ahaztu zaigu NATOk Afganistanen, Sirian, Yugoslabian, Somalian eta munduko beste bazterrotan egin duena? Zenbat hildako zibil eta errugabe eragin duen bere historia ankerrean zehar?

NATO Mendebaldeko blokeak mundua bere menpe mantentzeko egitura militarra da, ez du jatorri bakezalea, kontrakoa baizik, eta bere existentzian zehar ez dio munduari ezein onurarik ekarri.

Nik, beti bezala, gerra honen konponbidea elkarrizketa eta parte guztien eskakizunen onarpena dela uste dut, Donietsk eta Luganskeko errepublikena barne. Baina, noski, hori zailagoa da ulertzeko indarkeriaren erabilera baino, eta norberaren interesei uko egitea eskatzen du.


Herriko artisten margolanen erakusketa zabalduko dute zapatuan

Aramaioko Ongizate sailak antolatuta herriko artisten margolan erakusketa egingo dute Sastiñan. Urriaren 29an eta 30ean; eta, azaroaren 4an, 5ean eta 6an egongo da zabalik.


Estibalizko azken hiru beneditarrak Lazkaora joango dira

LAZKAO // Beneditarren komunitateak Estibalizko santutegia (Araba) utziko du, 1923tik Arabako zaindariaren tenpluaren ardura izan eta gero. Irailaren 12an irtengo dira han bizi diren azken hiru fraideak; 75 urte gazteenak eta 90 edadetuenak. Lazkaoko komentura etorriko dira bizitzera. 1980an, adibidez, Estibalizen 9 fraide eta Lazkaon 13 bizi ziren.